
הוועדה המיוחדת לצדק חלוקתי ולשוויון חברתי

28/11/2016

הכנסת העשרים
מושב שלישי
<פרוטוקול מס' 13>
מישיבת הוועדה המיוחדת לצדק חלוקתי ולשוויון חברתי
יום שני, כ"ז בחשון התשע"ז (28 בנובמבר 2016), שעה 13:30
<סדר היום:>
<אפלייה בשירותים במוסדות חינוך במגזר הדתי - ליקויים בטיחותיים ובריאותיים, צפיפות וליקויים בשרותי הסעות ברשויות מקומיות>
נכחו:

<חברי הוועדה:> 
מכלוף מיקי זוהר – היו"ר

<מוזמנים:> 
	אורית שמיר
	–
	מרכזת בכירה מיפוי ותכנון מוסדות חינוך, משרד החינוך

	שמעון אבני
	–
	מנהל אגף הסעות והצטיידות, משרד החינוך

	אתי בינדר
	–
	מפקחת כוללת, משרד החינוך

	עמיר יצחקי
	–
	ראש המערך הארצי לבריאות הסביבה, משרד הבריאות

	דוד אריאלי
	–
	ראש המועצה המקומית קריית טבעון

	שמואל שמחון
	–
	חבר מועצה, מועצה מקומית קריית טבעון

	נעה צ'פליצקי
	–
	חברת מועצה, עיריית חולון

	מרדכי ממליה
	–
	מנהל חינוך חרדי, עיריית חולון

	רחלי הכהן
	–
	עורכת דין, המועצה לשלום הילד

	ארנון דוידיאן
	–
	הורה לילדה

	הרב דוד חכם
	–
	הורה לילדה

	הודיה סולופוב
	–
	הורה

	שמואל מונדני
	–
	הורה

	שלומית קנקזיל
	–
	הורה

	רוני שחר
	–
	הורה


<מנהלת הוועדה:>
אריאלה אהרון
<רישום פרלמנטרי:>
ר.כ., חבר המתרגמים
<אפליה בשירותים במוסדות חינוך במגזר הדתי - ליקויים בטיחותיים ובריאותיים, צפיפות וליקויים בשרותי הסעות ברשויות מקומיות>
<היו"ר מכלוף מיקי זוהר:>
שלום לכולם. אני מתכבד לפתוח את הדיון בוועדה לצדק חלוקתי ושוויון חברתי, בנושא אפליה בשירותים במוסדות חינוך במגזר הדתי – ליקויים בטיחותיים ובריאותיים, צפיפות וליקויים בשירותי הסעות ברשויות מקומיות. 

כמו שציינתי בתחילת עבודתה של הוועדה, אנחנו נדון גם בנושאים פרטניים, שמדברים על אפליה, על קיפוח ועל חוסר צדק מבחינת שוויון במתן הזדמנויות ובמתן שירותים כפי שנדרש מאיתנו, המדינה, להעניק לכל אזרח באשר הוא. ספציפית הסוגיות שלפנינו מדברות על כמה מוקדים, מוקד ראשון שנדון בו זה בית הספר חב"ד בחולון, שם אנחנו ראינו כמה טענות שהועלו על ידי הורים ותלמידים. אני יודע שהעירייה בינתיים לא נתנה את המענה. כך גם משרד החינוך ועל כן אנחנו מתכנסים כאן היום. 
סוגיה שנייה זו סוגיה בקריית טבעון, בבית ספר שנקרא שדה יעקב, שם גם, שוב, קיבלנו לפתחה של הוועדה טענות בעניין הזה ואנחנו כן רוצים לקבל תשובות. הסוגיה השלישית זה בית ספר נתיבות משה בקריית שמואל בחיפה. אני לא יודע אם ניכנס היום לעומקם של דברים, מאחר שלאור האירועים האחרונים של השריפה באזור הצפון, יכול להיות שהם לא יוכלו להגיע ולתת את המענה. אם נצליח להיכנס גם לשם, ניכנס גם לשם. 

ראשית אני צריך לברר האם משרד החינוך נמצאים כאן?

<קריאה:>
כן.

<היו"ר מכלוף מיקי זוהר:>
אוקיי. אז נתחיל. בואו נשמע קודם כל את הסוגיות מפי הטוענים. בית הספר חב"ד בחולון, מי איתנו כדי לייצג? כן, מה שמך?

<הודיה סולופוב:>
הודיה סולופוב. 

<היו"ר מכלוף מיקי זוהר:>
ואת אם ל-?

<הודיה סולופוב:>
אם לילד בבני מנחם בכיתה ב'. 

<היו"ר מכלוף מיקי זוהר:>
בשמחה, אנחנו רוצים לשמוע את הטענות.

<הודיה סולופוב:>
אני צריכה לעמוד?

<היו"ר מכלוף מיקי זוהר:>
לא, לא, בישיבה. למיקרופון.

<הודיה סולופוב:>
תודה רבה. קודם כל רציתי להגיד תודה בכלל שניתנה לי הבמה לבוא לפה ולדבר ולספר את הבעיות. אז ככה: המבנה שלנו זה מבנה שקיבלנו זמני ברחוב צבי שץ 50 בחולון. המבנה הזה הולך להיות זמני, אבל לכמה שנים טובות. זה לא זמני לשנה-שנתיים, כי את המבנה החדש שהבטיחו לנו כבר 7 שנים, עוד לא נראה בכלל באופק. ולכן כשנכנסו ב-1 בספטמבר ללימודים, הזדעזענו כל ההורים, כי היו שם ליקויים מבחינת בטיחות, כמו למשל לא היו סורגים בחלונות. עדיין אין. אבל שוב פעם, מה שאני באה להגיד זה שבתחילת שנה היו דברים מזעזעים. מיד ניגשנו לעירייה. אני בעצמי כתבתי למוטי ששון, ראש העיר.

<היו"ר מכלוף מיקי זוהר:>
אגב, נציגי עיריית חולון פה? 

<הודיה סולופוב:>
כתבתי לו מכתב. יש לי אותו כאן. יש לי גם חותמת "נתקבל", כולל רישום של כל ההורים שחתמו. עד היום לא קיבלנו מענה. בעקבות כך שהילדים, 180 תלמידים של בית הספר רצו בכבישים, כי הרחוב הוא רחוב צר ואוטובוס לא נכנס לשם, אז הם היו צריכים לרוץ בכביש עד לדב הוז – מי שמכיר את חולון. לא היה לנו זמן להגיש פנייה מסודרת ולחכות למענה. ניגשנו מיידית לראש העיר – קבוצה נכבדת מאד של הורים. אנחנו הורים דתיים, כמו שאתה רואה, בלי עין רעה משפחות מרובות ילדים. אף אמא לא משעמם להם בבית לעזוב את הכל ולהגיע לראש העיר, ובכל זאת השתדלנו והגענו ואף אחד אפילו לא יצא אלינו כדי להגיד "יהיה בסדר", "אנחנו נעזור" או משהו.

משם הפנו אותנו למינהל החינוך. ניגשנו לאילן קומה, שהוא בעצם מטפל בכל הנושא הזה. כמובן שהוא לא הסכים להיפגש איתנו בגלל שלא הייתה לנו פגישה מסודרת, אבל הסברנו לו שזה מכורח הנסיבות, שילדים בעצם רצים בכביש מרחוב צבי שץ ועד לרחוב דב הוז, 180 תלמידים רצים להסעה בכבישים. אין מלווה להסעות, אין שום דבר. הוא אמר תגישו פנייה והכל. ואז הייתה שם איזו שהיא פרשה מאד לא נעימה של תקיפה באלימות מהגברת טליה פרידמן. אותי באופן אישי היא תקפה כשהייתי עם תינוק על הידיים - - -

<מרדכי ממליה:>
אני רוצה למחות על הדברים. 

<הודיה סולופוב:>
שנייה, אני אסיים לדבר ואז אתה - - -

<מרדכי ממליה:>
לא, לא, על הנושא של התקיפה אני לא - - 

<קריאה:>
סליחה, אבל אתה לא היית שם.

<הודיה סולופוב:>
עד היום אני מחכה למצלמות. שנייה, אתה לא היית שם. 

<קריאה:>
אני הייתי שם ואתה לא היית שם. אתה הגעת אחר כך. 
<הודיה סולופוב:>
הנה אמא שהייתה שם.

<מרדכי ממליה:>
לא, אבל עובדי המינהל אומרים שזה הפוך - - -

<הודיה סולופוב:>
עובדי המינהל לא ראו, הם היו בחדרים. נפתח תיק במשטרה ואני עד היום מחכה למצלמות. המצלמות עדיין לא הגיעו.

<מרדכי ממליה:>
אני מוחה על הדברים. אני רוצה שזה יהיה לפרוטוקול. 

<הודיה סולופוב:>
חד וחלק זה ברור לכולם שאם הייתי תוקפת - - -

<היו"ר מכלוף מיקי זוהר:>
שנייה גברתי. פה דין הדיון בוועדה כדין דיון בבית משפט. זאת אומרת לא מבחינת ההשפעה, מבחינת היכולת לומר מה שרוצים - - -

<מרדכי ממליה:>
יש דברים שאי אפשר לעבור עליהם. אי אפשר לשמוע אותם - - -

<היו"ר מכלוף מיקי זוהר:>
אני אומר יש דברים ואפשר למחות, כמובן.

<מרדכי ממליה:>
זה נמצא בחקירת משטרה.

<היו"ר מכלוף מיקי זוהר:>
כי אף אחד כאן לא מאשר את הדברים או מכחיש אותם, אבל אפשר למחות בגין כל דבר. 

<הודיה סולופוב:>
זה לא הנושא העיקרי גם.

<היו"ר מכלוף מיקי זוהר:>
כל אחד יכול לומר מה שהוא רוצה.

<הודיה סולופוב:>
זה לא הנושא העיקרי, אני רק מעלה את זה - - -

<היו"ר מכלוף מיקי זוהר:>
אוקיי, העניין הוא פשוט. גברתי, אני רוצה לסכם כי יש לנו עוד נושאים ואני רוצה גם להגיע לתוצאה. אתם אומרים שהמצב - - -

<הודיה סולופוב:>
כן, יש לי פה רשימה מסודרת של הליקויים.

<היו"ר מכלוף מיקי זוהר:>
אני לא צריך את הרשימה. אנחנו רק יודעים שהמצב לקוי.

<הודיה סולופוב:>
מאד.

<היו"ר מכלוף מיקי זוהר:>
ואינו ראוי לשימוש בעבור ילדים, מסכן את בריאותם, מסכן את אורח חייהם ומסכן את היכולת שלהם להגיע ללמידה טובה וברמה סבירה, כמו שאר תלמידי בתי הספר ברחבי חולון.

<הודיה סולופוב:>
בדיוק. 

<היו"ר מכלוף מיקי זוהר:>
מי אדוני?

<קריאה:>
אני גם חבר בוועד ההורים המרכזי ורציתי רק להוסיף ולמקד שני דברים. א', יש פה בעיה בטיחותית, זה דבר אחד. יש בעיה של סידורים אלמנטאריים. תלמידים שאין להם קולר לשתות מים, זה לא נשמע לא הגיוני.

<היו"ר מכלוף מיקי זוהר:>
טוב, אז אני רוצה לומר ככה. תראו, מהרגע שהיה פה היום דיון בוועדה, אם חלילה יקרה משהו לאחד הילדים, מישהו ישלם את הדין. 

<קריאה:>
זה מה שאנחנו מנסים להסביר להם.

<היו"ר מכלוף מיקי זוהר:>
שנייה רגע, לא, לא, לא. אני מדבר עכשיו. למה? כי זה כבר צף ברמות הגבוהות ביותר. אין חולק שכולם יודעים מהבעיה עכשיו, גם משרד החינוך, גם עיריית חולון. אם חלילה יקרה משהו לילד, מישהו יכנס לבית סוהר. אז קודם כל הבהרה: הנושא הזה הוא כבר לא נושא עלום שיכולים להגיד לא ידענו, לא שמענו, לא ראינו, לא הבנו. זה פעם אחת.

פעם שנייה, יש לי תחושה, קשה עד כמה שהיא תישמע, שהקיפוח כלפי אותם תלמידים נובע מחוסר רצון של העירייה לטפל באוכלוסייה דתית-חרדית. יש לי תחושה כזאת.

<מרדכי ממליה:>
סליחה אדוני, אתה - - -

<היו"ר מכלוף מיקי זוהר:>
אני אומר מה שאתה רוצה ואתה תגיב.

<מרדכי ממליה:>
בהחלט, אבל אתה מסיק מסקנות לפני ששמעת את כל הצדדים. 

<היו"ר מכלוף מיקי זוהר:>
אתה תגיב. רגע, אני אומר תחושה. 

<קריאה:>
הוא אמר תחושה. הוא היה הגון.

<היו"ר מכלוף מיקי זוהר:>
אמרתי תחושה. קבעתי עובדה? אני אומר תחושה. זו התחושה.

<קריאה:>
אבל בואו נשמע את כולם ואחרי זה - - -

<היו"ר מכלוף מיקי זוהר:>
בסוף הוועדה גם מסיקה מסקנות. יכול להיות שהיא תסיק את זה כמסקנה.
<הודיה סולופוב:>
סליחה, אבל זה לא הגיוני שמנהל בית הספר יישב על שולחן של כיתה א'. זה לא הגיוני. לא הגיוני שלא יהיה קולר לשתייה. לא הגיוני שלא יהיו סורגים.

<היו"ר מכלוף מיקי זוהר:>
גברתי, גברתי, את מפריעה לדיון. 

<הודיה סולופוב:>
סליחה. מעקה שעומד ליפול. 

<היו"ר מכלוף מיקי זוהר:>
את מפריעה לדיון. אני יודע מה אני אומר, אני יודע מה אני עושה, תרשי לי. יש לנו קצת ניסיון. יודעים להוביל מהלכים. אנחנו פה לא בשביל לעשות רעש.
<הודיה סולופוב:>
לא, לא עניין של רעש, פשוט לי יש רשימה בצורה מסודרת - - -

<היו"ר מכלוף מיקי זוהר:>
אנחנו פה בשביל להביא תוצאה. אנחנו צריכים להביא תוצאה שכל הליקויים שיש לפניך יטופלו, כדי שהילדים יוכלו ללמוד בסביבה לימודית טובה. זו מטרת הדיון. לא לעשות חקירות במשטרה, לא להכניס אנשים לבית הסוהר ולא להדיח ראשי רשויות מתפקידם.

<הודיה סולופוב:>
זו גם לא המטרה שלי, אבל איך תדעו אם אין הליקויים.

<היו"ר מכלוף מיקי זוהר:>
אז אוקיי גברתי, אני מבקש לא להפריע. אני אומר, התחושה שלי - - -

<מרדכי ממליה:>
אבל בסוף, תשאיר את זה לסוף. תשמע אותנו קודם.

<היו"ר מכלוף מיקי זוהר:>
אני אשמע אותך תיכף. התחושה שלי זה שיש קיפוח במודע, של עיריית חולון כלפי אוכלוסייה חרדית דתית, כי יש דרכים לפעמים של רשויות, להדיר אוכלוסיות מסוימות מעירן.

<קריאה:>
אני בטוח שאחרי שתשמע את מה שאני אומר, אני מקווה שאתה תחזור ממה שאתה - - -

<היו"ר מכלוף מיקי זוהר:>
אני אאפשר לאדוני להגיב, אבל אני יכול להגיד לך דבר אחד. מבלי לבקר בשטח, רק מהעדויות הרבות שקיבלתי בשטח, המצב בבית הספר לקוי, נקודה. אלא אם כן אתה רוצה להכתיב סטנדרטים הרבה יותר נמוכים לילדים חרדים, שזה לא נורא. זאת אומרת אנחנו מורגלים שבמדינת ישראל ילד חרדי מקבל פחות מילד חילוני. אז אם אתה רוצה להכתיב סטנדרט נמוך מראש ולהגיד תשמע, זה מה שהילדים צריכים, אנחנו נותנים להם – אז את זה אני לא אקבל. אבל אם תגיד לי תשמע, הוא מקבל אותו דבר כמו בבית ספר 300 מטרים או חצי קילומטר משם - - -
<מרדכי ממליה:>
אנחנו עושים דיון מה אני אגיד?

<היו"ר מכלוף מיקי זוהר:>
אז אני אמשיך להקשיב. בוא תגיד. שנייה, תנו לאיש לדבר.

<מרדכי ממליה:>
קודם כל אולי משרד החינוך רוצה להגיב קודם?

<היו"ר מכלוף מיקי זוהר:>
לא, לא, קודם כל מעיריית חולון.

<מרדכי ממליה:>
קודם כל עיריית חולון.

<היו"ר מכלוף מיקי זוהר:>
אתה מייצג את העירייה?

<מרדכי ממליה:>
אני מייצג את העירייה.

<היו"ר מכלוף מיקי זוהר:>
למה ראש מינהל החינוך לא רצה להגיע?

<מרדכי ממליה:>
מי אמר שהוא לא רצה להגיע?

<היו"ר מכלוף מיקי זוהר:>
אמרו, הוא התחמק, לא רצה להגיע. 

<קריאה:>
טליה פרידמן.
<היו"ר מכלוף מיקי זוהר:>
למה הוא לא רצה לבוא?

<נעה צ'פליצקי:>
גם אני חברת מועצה, גם אני רוצה לדבר. 

<היו"ר מכלוף מיקי זוהר:>
חברת מועצה, נשמח לשמוע אותך. אז למה הוא לא רצה להגיע? למה מנהל בית הספר לא רצה להגיע? 

<הודיה סולופוב:>
מנהל בית הספר לא יכול להגיע. 

<היו"ר מכלוף מיקי זוהר:>
למה?

<הודיה סולופוב:>
כי הוא לא קיבל אישור - - -

<היו"ר מכלוף מיקי זוהר:>
העירייה? רגע, מי אדוני?

<מרדכי ממליה:>
מנהל מחלקת חינוך חרדי.

<היו"ר מכלוף מיקי זוהר:>
יאללה, זה הזמן שלך להסביר למה המצב שם ככה. תיכף גם חברת המועצה.

<נעה צ'פליצקי:>
אתה רוצה שאני אדבר קודם?

<היו"ר מכלוף מיקי זוהר:>
קודם כל אני רוצה לשמוע את המנהל. הוא אחראי. אם משהו יקרה לילד הוא יצטרך ללכת - - -

<נעה צ'פליצקי:>
לא, כי אני רוצה לדבר על עוד בתי ספר, לא רק על בני מנחם. 

<היו"ר מכלוף מיקי זוהר:>
אנחנו נדבר. 

<נעה צ'פליצקי:>
אני סיירתי, אני חברת מועצה. אני באה מחינוך בחולון.

<היו"ר מכלוף מיקי זוהר:>
נדבר. בסדר.

<נעה צ'פליצקי:>
אני סיירתי בשלושה בתי ספר של המגזר החרדי. בני מנחם - - -

<היו"ר מכלוף מיקי זוהר:>
גברתי תדבר. תיכף, בזמן הדיבור שלך. תיכף נאפשר גם לך.

<נעה צ'פליצקי:>
אה, חשבתי שאתה נותן לי לדבר.

<היו"ר מכלוף מיקי זוהר:>
נאפשר לך. כן.

<מרדכי ממליה:>
קודם כל דובר על עיריית חולון. עיריית חולון פה הייתה בכותרת. עיריית חולון – הטילו אשמה על עיריית חולון, בוא נאמר ככה. אני רוצה לומר שאני עובד בעיריית חולון אולי פחות מחצי שנה, אבל עיריית חולון לדעתי היא דוגמא וסמל לצדק חלוקתי ושוויון חברתי. אני אומר במה דברים אמורים. אני הייתי גם לפני כן מנהל אגף חינוך בעיריית אלעד במשך 12 שנים. אני מכיר את הנושא טוב-טוב, אני יודע במה מדובר. 

עיריית חולון בנתה תכנית אב לחינוך חרדי. היא שכרה את ד"ר נרי הורביץ. ד"ר נרי הורביץ עשה עבודה מעולה - - -
<היו"ר מכלוף מיקי זוהר:>
אדוני, אני מאד מאד - - -
<קריאה:>
הוא מורח את סיפור. פשוט מורח. 

<היו"ר מכלוף מיקי זוהר:>
שנייה,אני מצטער לקטוע אותך, כי יש לנו הרבה נושאים לדיון. 

<מרדכי ממליה:>
לא, אני מדבר על רישא הדברים שאתה פתחת. אתה דיברת על עיריית חולון שהיא מפלה, אז אני רק רוצה לומר - - -

<היו"ר מכלוף מיקי זוהר:>
לא, לא, אדוני, אנחנו רוצים לגופם של דברים.

<מרדכי ממליה:>
לגופם של דברים. בית ספר בני מנחם פעל בעבר באמצעות עמותה שהיוותה את בעלות בית הספר. היה אז בזמנו את השר שי פירון, שרצה לפתוח בתי ספר ממ"חים – ממלכתי חרדי. 

<הודיה סולופוב:>
מה זה קשור?

<היו"ר מכלוף מיקי זוהר:>
לא להפריע לאדון. לא להפריע לו בזמן הדיבור שלו. הוא לא הפריע לך. 

<מרדכי ממליה:>
עיריית חולון נענתה לבקשתו של השר פירון והעבירה שני בתי ספר בהסכמת הבעלות לבתי ספר ממלכתי חרדי. אנחנו מדברים על בית ספר בני מנחם ואתה שם אותו בכותרות. עם המעבר לבית ספר ממלכתי חרדי, עיריית חולון מימנה הסעות תלמידים, מה שלא קורה בכל בתי הספר. מזכירה שמועסקת בבית הספר מטעם הרשות מקבלת שכר מהרשות, אב בית שעובד בבית הספר מטעם הרשות, עיריית חולון נותנת תקציב שנתי וחודשי לבית הספר - - -

<הודיה סולופוב:>
לא קיבלנו תקציבים.

<היו"ר מכלוף מיקי זוהר:>
אני מבקש לא להפריע. 

<מרדכי ממליה:>
לא את, בית הספר, סליחה. 

<הודיה סולופוב:>
בית הספר. 

<מרדכי ממליה:>
מה? סליחה?

<היו"ר מכלוף מיקי זוהר:>
גברתי, אני מבקש, אם יהיה פה דיון - - -

<מרדכי ממליה:>
את תקבלי תקציבים של בית הספר? למה?

<הודיה סולופוב:>
לא אני בפן האישי.

<היו"ר מכלוף מיקי זוהר:>
אדוני, אני אעזור לך, בסדר? 

<מרדכי ממליה:>
לא, אני גם רוצה לחדד את הדברים.

<היו"ר מכלוף מיקי זוהר:>
תעצור רגע, לפני שאתה מחדד את הדברים אני מבקש ממך תשובה לשאלות הבאות, בסדר?

<מרדכי ממליה:>
לא, שנייה, אדוני, תן לי רק לחדד. 

<היו"ר מכלוף מיקי זוהר:>
ראית, איך ולמה - - -

<מרדכי ממליה:>
תן לי לחדד את הדברים. 

<היו"ר מכלוף מיקי זוהר:>
רגע, שנייה, שמעתי את ה - - -

<מרדכי ממליה:>
דיברו כאן בשם ועד ההורים. אני רוצה לומר ועד ההורים, אני מאד מכבד אתכם. ועד הורים זה ועד נבחר. אתם היום אומרים אנחנו ועד הורים, מחר יבואו אנשים אחרים ויאמרו שהם ועד הורים. זה לא עובד ככה. ועד הורים זה כשבית ספר עושה בחירות והוא בוחר ועד הורים. אתם לא ועד הורים. 

<שמואל מונדני:>
סליחה? סליחה, אני נבחרתי בוועד הורים, מה זאת אומרת? אני מוחה על הדברים האלה. 

<היו"ר מכלוף מיקי זוהר:>
טוב, אני מסיים את זה. 

<שמואל מונדני:>
אתה בורח מגופו של עניין לגופו של אדם. זה לא רלבנטי. גם נושא אב הבית לא מושלם כפי שאמרת. 

<היו"ר מכלוף מיקי זוהר:>
אדוני, אדוני, אני אגיד לך משהו, אתם מפריעים לי.

<שמואל מונדני:>
אב בית בלי כלים הוא לא אב בית. אני מאד מצטער. הוא לא בא לפתור - - - בשעה ששילמתי והוא יצא מוקדם, למה?
<היו"ר מכלוף מיקי זוהר:>
אדוני, אתה תצטרך לצאת החוצה. אתה רוצה לצאת החוצה?

<שמואל מונדני:>
סליחה.

<מרדכי ממליה:>
המורים והמנהל - - -

<היו"ר מכלוף מיקי זוהר:>
אדוני, זהו נגמר.

<מרדכי ממליה:>
להמשיך או לא?

<היו"ר מכלוף מיקי זוהר:>
לא ענית לי לשאלה שלי.

<מרדכי ממליה:>
אוקיי.

<היו"ר מכלוף מיקי זוהר:>
אני רוצה לדעת למה בעיית הרטיבות לא טופלה עד עכשיו, בעיית כיבוי האש. למה אין מקום מוסדר להסעות פלוס מלווה. למה אין סורגים בחלונות. למה אין תקציב לציוד. למה התקשורת, המחשבים והאינטרנט שם לא ברמה המינימאלית שכל ילד נדרש?

<קריאה:>
אין. לא, סליחה, אין. 

<היו"ר מכלוף מיקי זוהר:>
למה אין שירותים? 

<שמואל מונדני:>
אין רמה. אין בכלל.

<היו"ר מכלוף מיקי זוהר:>
למה אין שם שירותים? למה אין שם מתקני שתייה וברזיות כמו שצריך? למה הלוחות בכיתות לקויים ולמה יש שם ברזלים שיוצאים מהרצפה. יש לך תשובות על זה?

<הודיה סולופוב:>
יש בורות ב - - -

<מרדכי ממליה:>
אתה תיתן לי לדבר?

<היו"ר מכלוף מיקי זוהר:>
על זה הבאת תשובה?

<מרדכי ממליה:>
בהחלט.

<היו"ר מכלוף מיקי זוהר:>
אז תענה. על זה אבל. על השאלה הזאת.

<מרדכי ממליה:>
קודם כל אני חייב להתייחס למה ש- - -

<היו"ר מכלוף מיקי זוהר:>
אני לא שאלתי. אני שאלתי שאלה פשוטה. אני אחזור. למה יש שם בעיה של רטיבות שטרם טופלה? למה יש שם בעיה של כיבוי אש? למה יש שם בעיה של מקום מוסדר - - -

<הודיה סולופוב:>
כיבוי האש טופל.

<היו"ר מכלוף מיקי זוהר:>
שנייה, לא להפריע לי. למה אתם מפריעים לי? אני רוצה לעשות דיון ואתם מפריעים לי. 

<הודיה סולופוב:>
סליחה.

<היו"ר מכלוף מיקי זוהר:>
למה אין מקום מוסדר להסעות פלוס מלווה? למה אין סורגים בחלונות? למה אין תקציבי ציוד? למה אין שם מחשבים ואינטרנט כמו כל הילדים? למה אין שם שירותים כמו שצריך? למה אין שם מתקני שתייה וברזיות. למה הלוחות בכיתות לא תקינים ולמה יוצאים ברזלים פה ושם מהרצפה. תסביר לי את השאלות האלה. זה השאלות.

<מרדכי ממליה:>
אני רוצה לומר שיש לרשות המקומית יועצי בטיחות וכפי - - -

<היו"ר מכלוף מיקי זוהר:>
חתמו?

<מרדכי ממליה:>
כן. וכפי מה שנאמר - - -

<היו"ר מכלוף מיקי זוהר:>
מאשרים את תקינות בית הספר? בסדר, נביא אותם לדיון הבא. 

<מרדכי ממליה:>
אוקיי. אני רוצה לומר בנוסף לכך, היום דיבר איתי מנהל המחוז מר איציק זהבי, עוד כשהייתי בדרכי לכאן, ואמר לי שנערכה גם ביקורת של המשרד ויש ליקויים שצריך לסדר.

<היו"ר מכלוף מיקי זוהר:>
יש ליקויים.

<מרדכי ממליה:>
כן. 

<היו"ר מכלוף מיקי זוהר:>
מתי הם יסודרו?

<מרדכי ממליה:>
זה היה בדרך לכאן. אני אומר שוב פעם - - -

<היו"ר מכלוף מיקי זוהר:>
אה, אוקיי. טוב שנזכרתם. 

<מרדכי ממליה:>
סיכמנו, סיכמתי גם עם אתי בינדר, עם המפקחת, שאנחנו נעשה דיון מיוחד. אנחנו צריכים לקבל הרשאות, העירייה צריכה לקבל הרשאות, כי התחייבנו עם המעבר, משרד החינוך התחייב לתקן את כל ליקויי הבטיחות וגם התחייב להעביר - - -

<היו"ר מכלוף מיקי זוהר:>
אז אתה אומר, אדוני, שמשרד החינוך אחראי? 

<מרדכי ממליה:>
לא אמרתי דבר כזה. אמרתי שאנחנו ביחד נקיים ישיבה כבר מחר מבחינתי. כבר מחר. 

<היו"ר מכלוף מיקי זוהר:>
טוב. משרד החינוך – מה יש לכם לומר?

<אתי בינדר:>
קודם כל שלום, אני אתי בינדר, אני מפקחת כוללת במוסדות בעיר ומתכללת את העיר חולון. דבר ראשון מבחינתנו בית הספר הוא בית ספר רשמי לכל דבר ככלל המוסדות הרשמיים ויש חלוקת עבודה מסודרת במשרד החינוך, יש תיאום עבודה בין משרד החינוך לבין הרשות, כשנושא המבנה וההצטיידות שייך לרשות. אנחנו שלחנו באמת, על פי התלונות שהגיעו, יש בקרות שלנו למבנה, אבל גם כן, המפקח של המוסד ליווה את המוסד מהרגע שהוא הגיע. היו תלונות והוא הפנה את התלונות ועדכן על כך והתריע. 

הגיעה היום באמת בקרה שלנו, של קב"ט, של יועץ מטעם קב"ט המחוז. 
<היו"ר מכלוף מיקי זוהר:>
היום? לכבוד הדיון הזה?

<קריאה:>
רק היום. אחרי ארבעה חודשים. 

<אתי בינדר:>
הבקרה הגיעה היום.

<היו"ר מכלוף מיקי זוהר:>
אתם רואים ששווה לפנות לחברי כנסת. 

<מרדכי ממליה:>
אתה מבין? אני בדרך, אני אפילו לא ידעתי שהוא אמור להגיע. אני בדרך לירושלים - - -

<היו"ר מכלוף מיקי זוהר:>
הייתם צריכים לפנות אלינו לפני ארבעה חודשים. 

<מרדכי ממליה:>
מנהל המחוז מתקשר אלי שיש בקרה בדרך.

<היו"ר מכלוף מיקי זוהר:>
למה פניתם לפני?

<קריאה:>
שלושה, ארבעה חודשים מאחור מדי.

<היו"ר מכלוף מיקי זוהר:>
כן, גברתי, תשלימי.

<אתי בינדר:>
הבקרה מגיעה. יש לה תלונה, הבקרה מגיעה לבקר. יש דו"ח חריף על מבנה בית הספר, דו"ח שאומר שהמבנה לקוי. מנהל המחוז דיבר היום עם מרדכי ממליה ואמר שהוא ינסה לעזור. המשרד יתאמץ לעזור בכל - - -

<מרדכי ממליה:>
הוא אמר שהוא יקבע ישיבה כמה שיותר מהר.

<היו"ר מכלוף מיקי זוהר:>
דרך אגב, אני מבין שהעירייה עוד לא הגישה אפילו את הבקשה למשרד.

<אתי בינדר:>
שנייה, אני רוצה לסיים.

<היו"ר מכלוף מיקי זוהר:>
זה כמו אחד שהגיע לקדוש ברוך הוא, אמר לו אני רציתי לזכור בלוטו, הוא אמר לו – אתה שלחת כרטיס?

<אתי בינדר:>
אני רוצה רגע לומר - - -

<מרדכי ממליה:>
אני רק רוצה להגיד - - -

<היו"ר מכלוף מיקי זוהר:>
שהעירייה תגיש בקשה. אולי משרד החינוך, לאור הנסיבות יאשר. 

<נעה צ'פליצקי:>
סליחה, סליחה, אני פה לא נגד העירייה ולא נגד אף אחד.

<היו"ר מכלוף מיקי זוהר:>
את באופוזיציה או בקואליציה?

<נעה צ'פליצקי:>
אל תשאל אותי, אני באה מהחינוך.

<היו"ר מכלוף מיקי זוהר:>
בקואליציה או באופוזיציה.

<נעה צ'פליצקי:>
באופוזיציה.

<היו"ר מכלוף מיקי זוהר:>
אז רגע. 

<קריאה:>
אבל אתה יודע מה, אני חייבת להגיד לך, אני במו עיני ובמו רגלי, כתתי רגלי - - -

<היו"ר מכלוף מיקי זוהר:>
גברתי, אני אאפשר לך. 

<נעה צ'פליצקי:>
והלכתי לראות וזה אחרת מאשר - - -

<היו"ר מכלוף מיקי זוהר:>
אני אאפשר לך. תשלים הגברת בינדר. אנחנו רוצים להתקדם. יש עוד נושאים.

<אתי בינדר:>
אנחנו אומרים דבר כזה, כשעירייה רוצה וצריכה תקציב להצטיידות או למבנה או לשיפוץ של מבנה, היא צריכה לפנות למינהל הפיתוח עם בקשה ולבקש. לא הגיעו אלינו. 

<היו"ר מכלוף מיקי זוהר:>
לבקש תקציב. לא, אבל עם חרדים זה לוקח זמן עד שמבקשים, כי הם פחות חשובים. 

<אתי בינדר:>
אנחנו בדקנו את הדברים ולא הגיעו. 

<היו"ר מכלוף מיקי זוהר:>
זה לא אותו דבר. אם זה היה איזה הורה ככה רציני, אתה יודע - - -

<מרדכי ממליה:>
לא, לא, תדע לך, במינהל הפיתוח לא - - -

<אתי בינדר:>
לא הגיעה בקשה.

<הודיה סולופוב:>
זה פשוט בגלל שאנחנו לא שובתים. 

<היו"ר מכלוף מיקי זוהר:>
איך תשבתו? ממה תתפרנסו? אם ההורה הוא אמיד, הוא יכול גם לא ללכת לעבודה יומיים ולעשות בלגן בעירייה, אבל אם אתם לא תלכו לעבודה יום אחד, לא יהיה לכם מה לאכול. זה שונה. החיים קשים. 

<הודיה סולופוב:>
אנחנו חרדים. גם יש לנו את העניין שלא מבטלים תורה.

<היו"ר מכלוף מיקי זוהר:>
במדינת ישראל יש קיפוח. אמרנו את זה כשהקמנו את הוועדה. 

<הודיה סולופוב:>
נכון, קיפוח אמיתי. 

<היו"ר מכלוף מיקי זוהר:>
בשביל זה הקמנו אותה, למנוע את הקיפוח. כן, משרד החינוך.

<אתי בינדר:>
אני אסיים. 

<היו"ר מכלוף מיקי זוהר:>
כן, אז גברתי לסיים, כי אנחנו צריכים עוד לסיים. 

<אתי בינדר:>
באמת צריך להגיש בקשה וידונו בזה.

<היו"ר מכלוף מיקי זוהר:>
משרד החינוך מתחייב שמהרגע שתוגש הבקשה הוא ידון בה מיידית?

<אתי בינדר:>
בוודאי. הוא גם בעצמו - - -

<היו"ר מכלוף מיקי זוהר:>
תודה.

<אתי בינדר:>
רגע, שנייה, אני חייב להשלים משפט.

<היו"ר מכלוף מיקי זוהר:>
דד-ליין, מי כותב את הבקשה?

<אתי בינדר:>
משרד החינוך בעצמו, הממ"ח – בית ספר ממלכתי חרדי, ממלכתי רשמי מטעם המשרד - - -

<היו"ר מכלוף מיקי זוהר:>
כן. עכשיו יתחייב אדוני מתי אתם מגישים את הבקשה, לפרוטוקול.

<מרדכי ממליה:>
אז אני רוצה לחדש לך לפרוטוקול שאני כבר מתכתב - - -

<אתי בינדר:>
רגע, אבל סליחה, אני רוצה לסיים - - -

<מרדכי ממליה:>
רגע, את לא יודעת מה אני רוצה להגיד, תני לי לסיים.

<אתי בינדר:>
אבל סליחה, אני רוצה לסיים את המשפט.

<מרדכי ממליה:>
אני בקשר תמידי עם שי קלדרון מהמשרד, שהוא אמר לי שהוא מרכז את כל נושא ההצטיידות והוא אמר לי שכל נושא הצטיידות הוא - - -

<היו"ר מכלוף מיקי זוהר:>
מתי עיריית חולון מגישה בקשה?

<אתי בינדר:>
הצטיידות ושיפוץ צריך לפתוח. עיריית חולון מכירה את הנהלים. 

<שמואל מונדני:>
בית ספר בלי משרד, בלי כיסא. הזוי.

<אתי בינדר:>
פנייה למינהל פיתוח זו הדרך. חוץ מזה, מתוך המחוז בעצמנו, בתי הספר הממלכתיים זו יוזמה של המחוז והם פנו בעצמם, שי קלדרון פנה לאגף הפיתוח לבדוק מיפוי של בתי הספר על הסטאטוס שהם עומדים בו. ברגע שתגיע איזו שהיא בקשה, אתם תהיו ראשונים.

<היו"ר מכלוף מיקי זוהר:>
תודה. 

<אתי בינדר:>
שנית, אני חייבת לסיים. הדבר הראשון שעומד לנגד עינינו במשרד החינוך – שיהיה ברור – זה הילד. 

<היו"ר מכלוף מיקי זוהר:>
ברור.

<אתי בינדר:>
מה שלא יהיה, הילד צריך להגיע למקום בטוח, מסודר. אתם ההורים צריכים לדעת את זה. הילדים שלכם צריכים להיות בטוחים למקום.

<היו"ר מכלוף מיקי זוהר:>
כרגע זה לא המצב, גברתי.

<מרדכי ממליה:>
מסכים. זה לא המצב. אז מה עושים?

<אתי בינדר:>
אז זה מה שאמרתי שמנהל המחוז אמר. אנחנו נעשה מאמץ במצב של הצטיידות בכל נושא ההצטיידות, אבל קודם כל תיקון ליקויים.

<היו"ר מכלוף מיקי זוהר:>
בהחלט. מקובל.

<אתי בינדר:>
הדו"ח שיגיע מחר הוא דו"ח חמור ביותר ואנחנו מבקשים תיקון ליקויים.

<היו"ר מכלוף מיקי זוהר:>
תודה. 

<מרדכי ממליה:>
הדו"ח לא הגיע אלי. 

<היו"ר מכלוף מיקי זוהר:>
יגיע, יגיע, אל תדאג. יגיע במכתב רשום.

<הודיה סולופוב:>
מה זה הדו"ח? בשבוע הראשון של הלימודים אנחנו ניגשנו אליכם.

<היו"ר מכלוף מיקי זוהר:>
אורית שמיר, בבקשה. לא להפריע לאורית שמיר.

<אורית שמיר:>
אני ממינהל הפיתוח, משרד החינוך. המינהל מטפל בתכנון, מיפוי, הכרות בצורך, הרחבות ובנייה של מוסדות. לבית הספר הזה יש פרוגראמה ויש תכנית מאושרת. זאת אומרת שהוא זמין לבנייה. 

<קריאה:>
מתי הוגשה?

<אורית שמיר:>
מזמן. בשנת 2012 כבר. לא משנה. לבית הספר יש כבר שטח. זה הבוחן הכללי על הנושא. 

<הודיה סולופוב:>
אנחנו עדיין מחכים למבנה החדש. 

<קריאה:>
את מדברת על המבנה בנווה ארזים? 

<אורית שמיר:>
ברחוב גדעון אולי?

<היו"ר מכלוף מיקי זוהר:>
כן. 

<אורית שמיר:>
זה אחד. שניים, חשוב להגיד שכל האחריות היא על הרשות. זאת אומרת שאם הרשות פונה אלינו, אנחנו מטפלים בזה כמו ש- - -

<היו"ר מכלוף מיקי זוהר:>
גם לאסונות האחריות היא על - - -

<נעה צ'פליצקי:>
אז ימצאו הרבה ראשים.

<היו"ר מכלוף מיקי זוהר:>
ואז תהיה לך עבודה באופוזיציה. 

<אורית שמיר:>
אנחנו מאד מעודדים בנייה. לגבי האפליה וכל מה שדיברתם פה, הבקשה מגיעה פעם בשנה במרס. עיריית חולון הגישה בקשה לפני שבועיים לא רק לחרדי, להכל, כי מגישים רק פעם אחת.

<היו"ר מכלוף מיקי זוהר:>
באיחור קל.
<אורית שמיר:>
איחור קל, אבל לכל המוסדות. זאת אומרת שהיא מפלה כנראה גם את הציבור הכללי.

<היו"ר מכלוף מיקי זוהר:>
לא, אבל יש הבדל, כי בציבור הכללי המצב יחסית בסדר. שם המצב גרוע.

<אורית שמיר:>
בסדר, אבל פה יש לך - - -

<היו"ר מכלוף מיקי זוהר:>
כי למה? כי ההזנחה שם היא הרבה יותר גדולה מהמקומות האחרים, כי אין מה לעשות, תמיד מזניחים את החלשים.

<אורית שמיר:>
עכשיו לגבי שיפוץ.

<היו"ר מכלוף מיקי זוהר:>
אלא אם כן יהיה מי שילחם בשבילם, כמו הוועדה לצדק חלוקתי. 

<אורית שמיר:>
אוקיי. בשיפוץ מבנה גם מגישים פעם בשנה לשיפוץ. לא הוגשה בקשה לשנה החדשה.

<היו"ר מכלוף מיקי זוהר:>
לא הוגשה. טוב.

<אורית שמיר:>
תגישו.

<קריאה:>
זה לפרוטוקול. 

<היו"ר מכלוף מיקי זוהר:>
לפרוטוקול, לא הוגשה בקשה. טוב, בסדר. אני רוצה לסכם את החלק הזה של הדיון. לפני כן אנחנו ניתן לחברת האופוזיציה, מה השם?

<נעה צ'פליצקי:>
שמי נעה צ'פליצקי, אני חברת מועצה.

<היו"ר מכלוף מיקי זוהר:>
נעה צ'פליצקי, כמה מנדטים יש לך? אחד?

<נעה צ'פליצקי:>
אני קודם כל של עצמי. אני באה בשם עצמי.

<היו"ר מכלוף מיקי זוהר:>
מה זה, פרשת מסיעה או מה?

<נעה צ'פליצקי:>
לא.

<היו"ר מכלוף מיקי זוהר:>
איזה אותיות היו לך? סתם. יאללה, נו.

<נעה צ'פליצקי:>
טוב, אז קודם כל אני באמת רוצה להודות לך על הוועדה הזאת, כי זה לא ברור מאליו ואני הייתי כבר בהרבה ועדות פה בכנסת בחצי השנה האחרונה בנושא של חינוך, שלום הילד. אז קודם כל באמת כל הכבוד, כי אני חושבת מה שאמרת ופתחת – יש אפליה לגבי החינוך החרדי בחולון ואני כרגע לא מדבר רק על בני מנחם, כי הייתי שם. הייתי בעוד שני בתי ספר שפשוט הזדעזעתי ואני לא נחשפתי לבתי הספר החרדיים, כי אני באה קצת, אתם רואים - - -

<היו"ר מכלוף מיקי זוהר:>
זה בסדר, הם גם ככה יצביעו רק לש"ס, לא משנה מה יעשו להם. 

<נעה צ'פליצקי:>
זה לא משנה. זה לא משנה.

<הודיה סולופוב:>
אנחנו לא שייכים לש"ס.

<נעה צ'פליצקי:>
אני חושבת שאין הבדל בין ילד לילד.

<היו"ר מכלוף מיקי זוהר:>
גם אם לא יהיה להם בכלל חינוך, הם יצביעו לש"ס.

<נעה צ'פליצקי:>
אין הבדל בין ילד לילד. אין הבדל בין תושב לתושב. 

<היו"ר מכלוף מיקי זוהר:>
נכון.

<נעה צ'פליצקי:>
זה לא יכול להיות שאני מעלה במועצה ואני שואלת מה מתוך שיפוצי הקיץ הופנה לציבור החרדי, לבתי הספר בגנים החרדיים ולא יודעים לענות לי. וכשאני שואלת מה התב"ר היה לטובת בני מנחם, עד היום לא קיבלתי תשובה. וישבתי עם הגזבר וישבתי עם כולם ואני מעלה את זה שוב במועצה הקרובה ביום ראשון וזה לא יכול להיות שאין להם תשובות וכל מה שיש להם זה למרוח, ועצם זה שעכשיו קמה פונקציה, ובאמת לטובת החינוך החרדי, זה אומר שעד עכשיו הם היו שקופים. מישהו בכלל לא ראה אותם.

התנאים שהילדים חווים – שלושה כיורים לנטילת ידיים ל-180 ילדים? אני עליתי למעלה לקומה השלישית. 

<הודיה סולופוב:>
זה נטילת ידיים כולל שירותים.

<נעה צ'פליצקי:>
הילדים מצטופפים שם במעבר. איזו סכנה. איפה הבטיחות? איפה הבטיחות של הילדים? אני כבר לא מדברת על זה שגם שמעתי שילדים לא אוכלים, כי הם לא מספיקים ליטול ידיים, ואז הם באים הביתה ונוטלים ידיים. תגידו, אתם שמעתם? אני רוצה לשאול מישהו בחדר הזה אם הוא מסכים עם זה. 

<היו"ר מכלוף מיקי זוהר:>
תודה.

<נעה צ'פליצקי:>
רגע, שנייה. 

<היו"ר מכלוף מיקי זוהר:>
לא. יש עוד?

<נעה צ'פליצקי:>
רגע, עוד משהו. אתה יודע, 1,500 ילדים חרדים יוצאים מחוץ לעיר. אז מבזבזים כסף על הסעות במקום לבנות להם בית ספר פה. אתה יודע, ראיתי את הגדר, אתמול דיברתי עם המנהל. הגדר בכניסה לבית הספר מתנדנדת. אני הייתי שם לפני חודש וחצי. נכון לאתמול – ודיברתי גם עם יושב ראש ועד הורים שממונה על הבטיחות בחולון, מטעם ועד הורים – הוא דיבר איתי אתמול, הוא אומר לי גם אני הייתי שם והגדר הזאת עוד לא תוקנה. יש לי תמונות מזעזעות. ילד רץ לשירותים בחצר?

עכשיו אני רוצה רק לזעזע אתכם קצת יותר. הייתי בבית ספר בני מנחם ולידו יש בית ספר שנפתח השנה, בית ספר לבעיות התנהגות. אותה חצר, רק גדר מפרידה. אותו אולם ספורט - - -

<הודיה סולופוב:>
אין גדר הפרדה. לא. אין.

<שמואל מונדני:>
כמה פעמים - - - לעבור?

<נעה צ'פליצקי:>
רגע, סליחה, סליחה. אני עברתי ושם נעשה שיפוץ. למה? כי הפמליה ב-1 בספטמבר הגיעה לשם, אבל לא עברה את הגדר, כי שם לא שיפצו. אתם כבר שמעתם את זה? אותה גדר, אותו אולם ספורט. פשוט הזדעזעתי. אני כבר לא מדברת על השומרת שאין לו מבנה ואין לו זה. אותו בית ספר קיבל מחשבים. המנהל הזה, שבאתי אליו, הוא רצה לכבד אותי בלשבת. לא משנה. לא באתי לשבת. הוא ישב על כיסא של תלמיד. נכון לאתמול אין תקשורת. הוא מוציא ומקבל לפלאפון האישי שלו, כולל המזכיר שלו. תגידו לי, אנחנו חיים במדינת ישראל? 

<הודיה סולופוב:>
הוא קורס. המנהל קורס.

<נעה צ'פליצקי:>
מה זו האפליה הזאת? 

<היו"ר מכלוף מיקי זוהר:>
אוקיי.

<נעה צ'פליצקי:>
מה זו האפליה? ועיריית חולון לא יודעת לענות. היא לא יודעת לענות.

<מרדכי ממליה:>
אבל אמרת משהו נכון, נועה, עיריית חולון הבינה שצריך לטפל בכל הדברים הללו - - -
<נעה צ'פליצקי:>
נכון, ולכן היא הקימה ויש את הפונקציה - - -

<מרדכי ממליה:>
ולכן יש את הפונקציה - - -

<הודיה סולופוב:>
אבל איפה אתם ארבעה חודשים? אמרתם לנו שבחופשה אנחנו נחזור אחרי סוכות והכל יטופל. חיכינו בסבלנות. חזרנו אחרי סוכות. שום דבר. כלום. כלום. מה שעשיתם זה בורג בחלון במקום סורג, כדי שהם לא יוכלו לפתוח את החלון ואי אפשר לאוורר.
<היו"ר מכלוף מיקי זוהר:>
טוב, חברים.

<מרדכי ממליה:>
אני רוצה לומר דבר נוסף על מה שנעה אמרה. היא דיברה על 1,500 תלמידים שיוצאים בחוץ. אני הייתי אצל אורית ואורית בדקה את זה. הייתי לפני שבועיים אצל אורית ואורית אמרה לי זה לא 1,500, זה 1,700.

<נעה צ'פליצקי:>
1,700? וואוו.

<מרדכי ממליה:>
והייתי אצל אורית בשביל העניין הזה, בכדי למצוא פתרון ודיברנו על בינוי ואנחנו נדבר על בינוי - - -

<הודיה סולופוב:>
אבל רק מדברים. לא עושים כלום. 

<מרדכי ממליה:>
כאשר המטרה היא להחזיר את הילדים לחולון. זו המטרה שלנו.

<היו"ר מכלוף מיקי זוהר:>
גם בינוי, גם הצטיידות. אנחנו מדברים על הכל. 

<הודיה סולופוב:>

אבל רק מדברים. יש בית ספר בית דוד לבנות שהוא מבנה של מעל 20 שנה - - -

<נעה צ'פליצקי:>
צפיפות. צפיפות. בנות בבית דוד לומדות במקלט.

<היו"ר מכלוף מיקי זוהר:>
טוב, חברים. לפני שאנחנו עוברים לסוגיה הבאה, שמי שרוצה מוזמן כמובן להישאר גם לגביה - - -

<מרדכי ממליה:>
אז אני מודה לך. תודה רבה.

<היו"ר מכלוף מיקי זוהר:>
רגע, אדוני ישמע את המסקנות.

<נעה צ'פליצקי:>
מסקנות, רגע. 

<הודיה סולופוב:>
סליחה רק, יש לי עוד נושא להוסיף, שלא קשור לבני חב"ד. אני רוצה לדבר באופן כללי על מינהל החינוך בחולון. אני בפן האישי הרגשתי שמתנכלים לי כאימא. לא שמעו אותי ולא רק זה – באלימות – ולא רק זה, כאילו בסוף פתחו לי תיק במשטרה והוציאו עלי פוסטים שאני אלימה, בוטה, בריונית, בזמן שבעצם ד"ר טליה פרידמן, שמעולם לא הכרתי אותה לפני כן ולא ידעתי מי היא, היא זו שבעצם תקפה ולדעתי כל הסיפור הזה הוא כדי לטאטא את הבעיות המרכזיות - - -

<היו"ר מכלוף מיקי זוהר:>
טוב, זה לא ענייננו. 

<הודיה סולופוב:>
את הבעיות המרכזיות שלנו מתחת לשטיח.

<היו"ר מכלוף מיקי זוהר:>
גברתי, זה לא עניין הוועדה.

<הודיה סולופוב:>
ויש גם עוד ילדה בכיתה א' שכבר ארבעה חודשים יושבת בבית ולא לומדת.

<היו"ר מכלוף מיקי זוהר:>
טוב, תודה. הוועדה מודה להורים שהביאו את הסוגיות הקשות בנוגע לליקויים הבטיחותיים והבריאותיים הן בצפיפות, הן בליקויים, הן בשירותי הסעות בבית הספר חב"ד חולון. זה בסוגיה הזאת.
הוועדה קובעת כי ישנם ליקויים חמורים, בהתאם לנתונים שהוצגו בפני הוועדה ולעדויות שהתקבלו פה בוועדה בבית הספר הרלבנטי, אשר מסכן חיי אדם. 

הוועדה קובעת כי יש קיפוח ממשי, אני לא רוצה לומר במודע, אבל יש קיפוח ממשי מצד עיריית חולון כלפי אוכלוסייה חרדית בעירה. הוועדה דורשת מעיריית חולון והעומד בראשה, להנחות במיידית את ראש מינהל החינוך בעיריית חולון לפעול מיידית לתיקון כלל הליקויים הבטיחותיים והתברואתיים באופן מיידי. 

הוועדה דורשת מעיריית חולון והעומד בראשה להנחות במיידית את ראש מינהל חינוך להעביר בקשה באופן מיידי למינהל הפיתוח במשרד החינוך, בנוגע לשיפוץ בית הספר וכן לדווח למשרד החינוך על תיקון הליקויים. הוועדה מבקשת ממשרד החינוך להעביר לוועדה את דו"ח הליקויים של בית הספר חב"ד ולעדכן את הוועדה על טיפול עיריית חולון בנושא בית הספר. 

הוועדה קוראת למשרד החינוך להיות נגישים ומהירים בכל מה שקשור לטיפול בסוגיה שעמדה פה לפנינו בוועדה. נושא חולון הסתיים.

<נעה צ'פליצקי:>
אפשר רק להוסיף שכל בתי הספר - - -

<היו"ר מכלוף מיקי זוהר:>
אי אפשר להוסיף. הנושא הבא זה המועצה המקומית קריית טבעון. 

<הודיה סולופוב:>
רציתי לומר תודה רבה.

<היו"ר מכלוף מיקי זוהר:>
בשמחה, בשמחה ולא להסתבך עם המשטרה.

<הודיה סולופוב:>
לא, חס ושלום.

<היו"ר מכלוף מיקי זוהר:>
ההורים שהגיעו מטעם עיריית קריית טבעון, בית הספר שדה יעקב. כן, קדימה.

<ארנון דוידיאן:>
שלום, קוראים לי ארנון דוידיאן. אני תושב קריית טבעון, אבא לילדה בכיתה ד'. לצערנו בקריית טבעון אין מוסד דתי חינוכי שיחנך את הילדים שלנו. המוסך החינוכי שהיה שנה שעברה נסגר מהסיבות שהמועצה החליטה. 

<היו"ר מכלוף מיקי זוהר:>
נציגים של המועצה המקומית קריית טבעון פה?

<דוד אריאלי:>
אני. דוד אריאלי, ראש המועצה.

<היו"ר מכלוף מיקי זוהר:>
ראש המועצה פה? יפה. יישר כוח. לפחות אתה בא.

<נעה צ'פליצקי:>
יפה. כל הכבוד. זה ממש כל הכבוד. 

<היו"ר מכלוף מיקי זוהר:>
ומשרד החינוך? פה. אגב, אני לא מתחייב להיות אגרסיבי כלפי ראש המועצה כמו שהייתי כלפי חולון.

<דוד אריאלי:>
בסדר גמור. אפשר. אני רגיל.

<היו"ר מכלוף מיקי זוהר:>
מעצם זה שהוא בא.

<דוד אריאלי:>
אני רגיל. 

<ארנון דוידיאן:>
אנחנו פה להביע את התקלה שיש כאן ושצריך לתקן אותה, זה הכל. יש בקריית טבעון 30 תלמידים דתיים שנאלצים ללמוד בשדה יעקב, שזה יישוב קרוב. מוסד ממלכתי דתי שם בבית הספר. עד שנה שעברה הייתה הסעה מסודרת, מסובסדת על ידי משרד החינוך והרשות. השנה, תחילת שנת הלימודים – ספטמבר – יום חמישי אחר הצהריים – מתקבלות הודעות SMS לחלק מההורים שמודיעים שממחר ביום שישי לא תהיה יותר הסעה לתלמידים ועל ההורים להתארגן לבד כדי להסיע את הילדים. 

בהמשך נתקבלו כל מיני מכתבים מהמועצה, על מנת להכשיר – סליחה על הביטוי – את השרץ. אני אציין שבמידה ומישהו יחליט לתת הנחיה שהתלמידים יצטרכו לנסוע לבית הספר באוטובוסים, אז המסלול הוא כזה: תלמידים צריכים לנסוע בשלושה אוטובוסים, להחליף אותם, להגיע לכניסה ליישוב, לחצות כביש סואן, מסוכן מאד. היו שם המון תאונות דרכים קטלניות באותו כביש, ואחר כך עוד ללכת מרחק של 20 דקות עד שהם יגיעו לבית הספר. לא נראה לי שזה מה שמשרד החינוך היה רוצה ולא הרשות הייתה רוצה.

<היו"ר מכלוף מיקי זוהר:>
מה הרצון של ההורים? לקבל שירותי הסעות או לקבל בית ספר?

<ארנון דוידיאן:>
אנחנו דורשים דבר אחד פשוט: הסעה שתהיה כמו שהייתה שנה שעברה, שלא נצטרך בכל שנה ושנה להגיע ולהידפק על דלתו של ראש המועצה כמו מסכנים.

<היו"ר מכלוף מיקי זוהר:>
בכמה תלמידים מדובר?

<ארנון דוידיאן:>
30 תלמידים.

<היו"ר מכלוף מיקי זוהר:>
30? כולם תושבי המועצה המקומית קריית טבעון?

<ארנון דוידיאן:>
כולם מקריית טבעון, קריית חרושת ו - - -

<היו"ר מכלוף מיקי זוהר:>
אני הייתי סגן ראש עיר בעבר. למיטב זיכרוני החוק מחייב ראש רשות, מבחינת אחריות לדאוג - - -

<ארנון דוידיאן:>
אני אפנה. יש חוזר מנכ"ל.

<היו"ר מכלוף מיקי זוהר:>
שנייה. לדאוג לכל תלמיד שנמצא בשטח שיפוטו, להגיע בבטחה לבית הספר ולחזור בבטחה מבית הספר. האם ראש הרשות מודע לאחריות הזו?

<דוד אריאלי:>
אני חולק עליך איך שאתה מנסח את זה. מה שקרה זה דבר כזה, אם - - -

<היו"ר מכלוף מיקי זוהר:>
לא - - -

<דוד אריאלי:>
אם הוא סיים.

<היו"ר מכלוף מיקי זוהר:>
שנייה - - -

<ארנון דוידיאן:>
לא, אני לא סיימתי. 

<דוד אריאלי:>
אז אולי ברשותך, אדוני, ניתן לו לסיים ויש לי הרבה מה להגיד, ברשותך.

<היו"ר מכלוף מיקי זוהר:>
טוב. רק אם אדוני מכיר?

<דוד אריאלי:>
אני חולק על אדוני.

<היו"ר מכלוף מיקי זוהר:>
זאת אומרת לא קיים כזה דבר?

<דוד אריאלי:>
אני חולק על אדוני.

<היו"ר מכלוף מיקי זוהר:>
זאת אומרת אין אחריות לראש הרשות?

<דוד אריאלי:>
אני לא חושב שיש לו אחריות.

<ארנון דוידיאן:>
לא, מה פתאום? אני אפנה בבקשה את הוועדה - - -
<היו"ר מכלוף מיקי זוהר:>
אני רוצה להקריא לאדוני: בית המשפט העליון קבע כי הזכות לחינוך חינם אינה כוללת את הזכות למימון הסעה לבית הספר. עם זאת, המשרד משתתף בהוצאות הסעה לגני חובה ובתי ספר רשמיים בלבד מכיתה א' עד כיתה י' ועד בכלל. באיזה כיתות מדובר?

<ארנון דוידיאן:>
מ-א' עד ח', שזה כלול בפנים.

<היו"ר מכלוף מיקי זוהר:>
אוקיי. 3. במקרה של צורך בהסעת תלמידים מרשות מקומית אחת לרשות מקומית אחרת, הנובע מהעדר בית ספר מתאים ברשות שבה התלמידים מתגוררים - המצב שלפנינו - - -

<דוד אריאלי:>
לא, יש לנו בית ספר מתאים.

<היו"ר מכלוף מיקי זוהר:>
לא תהיה - - -

<ארנון דוידיאן:>
לא, הוא לא מתאים.

<היו"ר מכלוף מיקי זוהר:>
רגע, שנייה. לא תהיה גבייה מן ההורים בעבור ההסעה. זאת גם אם מדובר בשני יישובים שונים השייכים מוניציפאלית לאותה רשות מקומית. במקרה כזה וכאשר הרשות מבקשת את השתתפות המשרד, תתחלק עלות ההסעה בין הרשות המקומית ובין משרד החינוך, בהתאם לשיעורי ההשתתפות המקובלים. ויש המשך. תראו איזו מנהלת ועדה תותחית יש לי. 

התלמידים בוחרים ללמוד בבתי ספר על אזורים, ניסויים, ייחודיים או ממ"ד תורניים – המשרד אינו משתתף - אם הם בוחרים בממ"דים תורניים כמובן – המשרד אינו משתתף במימון הסעות התלמידים הבוחרים ללמוד בבתי הספר האזוריים וכו'. 

<ארנון דוידיאן:>
לא, הוא לא משתתף אם יש שם הפרדה, אדוני. בבית הספר הזה אין הפרדה.

<היו"ר מכלוף מיקי זוהר:>
אבל יש עניין של מרחק. המרחק המזערי בין מקום המגורים לבית הספר הקרוב ביותר המצדיק השתתפות בהוצאת הסעה, הוא כמפורט להלן: לתלמידים מגן חובה ועד כיתה ד' – 2 קילומטרים ומעלה. לתלמידים מכיתה ה' ומעלה – 3 קילומטרים ומעלה. כמה קילומטרים?

<ארנון דוידיאן:>
מהיישוב עד לבית הספר קרוב ל-7-8 קילומטרים.

<היו"ר מכלוף מיקי זוהר:>
8 קילומטרים, אז זה עומד בקריטריון. 

<ארנון דוידיאן:>
יותר אפילו. אנחנו עומדים בכל הקריטריונים. 

<היו"ר מכלוף מיקי זוהר:>
אז זה אומר, אדוני, שבהתאם לחוק, זה לא שאני המצאתי אותו, מחויב למתן פתרון להסעות לתלמידים. עכשיו, הדיון פה עכשיו הולך להשתנות. למה? כי טוען עכשיו ראש המועצה, שמעתי ככה בחצי אוזן, שיש לתלמידים פתרון במסגרת המועצה. יואיל ויאמר ההורה מדוע הוא חושב שלא.

<ארנון דוידיאן:>
יורשה לי ואני אסביר מדוע לא. המוסד החינוכי שנפתח על ידי הרשות הוא חינוך משולב – דתי וחילוני ביחד. זה לא מתאים לערך החינוך שאני מקנה לילדי.

<היו"ר מכלוף מיקי זוהר:>
אתם מעוניינים בדתי בלבד?

<ארנון דוידיאן:>
אנחנו רוצים דתי בלבד, כן. 

<היו"ר מכלוף מיקי זוהר:>
זכותכם.

<ארנון דוידיאן:>
אני לא רוצה שיעשו לי את הקומבינציה הזאת על גבם של הילדים שלי.

<היו"ר מכלוף מיקי זוהר:>
זכותך הלגיטימית, אדוני.

<ארנון דוידיאן:>
יש עוד הורה שנמצא כאן. אני חושב שזה לגיטימי לחלוטין.

<היו"ר מכלוף מיקי זוהר:>
זכותך. מסכים איתך. מקבל את עמדתך. 

<ארנון דוידיאן:>
לא יתכן.

<היו"ר מכלוף מיקי זוהר:>
עוד משהו?

<ארנון דוידיאן:>
רק עוד כמה דברים קטנטנים, ברשותך אדוני. אנחנו תושבים שמשלמים מיסים כחוק. אנחנו עושים את כל המוטל עלינו כחוק.

<היו"ר מכלוף מיקי זוהר:>
איפה אתם גרים? באיזה יישוב?

<ארנון דוידיאן:>
אני גר באלרואי, שכונה בקריית טבעון. יש עוד שכונה שנקראת - - -

<היו"ר מכלוף מיקי זוהר:>
מה יש בקריית טבעון חוץ מאלרואי?

<ארנון דוידיאן:>
אלרואי, קריית חרושת, קריית עמל וקריית טבעון. אלה ארבע שכונות ביחד שמאגדות - - -

<היו"ר מכלוף מיקי זוהר:>
כמה?

<דוד אריאלי:>
18,000 תושבים. 

<היו"ר מכלוף מיקי זוהר:>
כמה תושבים יש אצלכם באלרואי?

<דוד אריאלי:>
יש כ-1,800.

<היו"ר מכלוף מיקי זוהר:>
ובשאר היישובים?

<ארנון דוידיאן:>
גם, בסביבות - - -

<דוד אריאלי:>
17,500 תושבים בקריית טבעון. על פי הלמ"ס. יש כ-20,000.

<היו"ר מכלוף מיקי זוהר:>
סך הכל. כמה אחוזי הצבעה היו לראש הרשות?

<ארנון דוידיאן:>
אני לא נכנס לפוליטיקה. זה לא - - -

<דוד אריאלי:>
65% בסיבוב שני.

<היו"ר מכלוף מיקי זוהר:>
אלרואי תמכו במועמד השני? 

<דוד אריאלי:>
ממש לא.

<היו"ר מכלוף מיקי זוהר:>
אני שואל. 
<דוד אריאלי:>
שאלות מעניינות.

<ארנון דוידיאן:>
אני יכול להגיד, ברשותך? 

<היו"ר מכלוף מיקי זוהר:>
תמכתם בו? תמכתם בראש הרשות? 

<קריאה:>
באלרואי תמכו בו.

<היו"ר מכלוף מיקי זוהר:>
נו, מה קרה לך, תגיד לי. 

<קריאה:>
אבל לא כל אלרואי הם ציבור דתי. יש גם חילונים. יש שם ציבור מעורב ולא כולם דתיים. 

<היו"ר מכלוף מיקי זוהר:>
אה, אז הציבור הדתי.

<קריאה:>
אז יכול להיות שהדתיים תמכו במועמד הדתי.

<היו"ר מכלוף מיקי זוהר:>
אה, היה מועמד דתי? אה, הבנתי. 

<ארנון דוידיאן:>
אני יכול להגיד?

<היו"ר מכלוף מיקי זוהר:>
אדוני, הדיון נגמר. לא, לא. אדוני ייתן פתרון לתלמידים. לא יכול להיות שהם רוצים לנסוע לביחת הספר ואין להם - - -

<דוד אריאלי:>
אני נסעתי שלוש שעות כדי להתייחס, אז אם תאפשר לי.

<היו"ר מכלוף מיקי זוהר:>
עכשיו אנחנו ניתן לך. כן, סיימת אדוני. תודה. ניתן לראש הרשות. 

<דוד אריאלי:>
אני רוצה להגיד משהו. לא הייתי נכנס לסוגיה של האם בית הספר המשלב הוא פתרון או לא. אני מרשה להם לאמץ דעה שונה. דעתי היא שאנחנו נותנים פתרון. אנחנו מחויבים ל-50% ילדים דתיים והחינוך שם הוא דתי למהדרין, ממלכתי דתי, הציונות הדתית. רק שיושב ראש הוועדה יידע שזה מפוקח על ידי משרד החינוך, על ידי ממ"ד, מנהל הממ"ד. זה מפוקח על ידי המחוז בצורה מאד מסודרת.

עכשיו, מה שקרה זה דבר כזה: בשנה הקודמת בא משרד החינוך שקובע – הוא היחיד שקובע את הזכאות – ואישר את ההסעה שאני קורא לה סוג של הסעה פרטית, וזה בסדר. הסעה ממש מהבית לכל הילדים. אנחנו אמרנו אין שום בעיה והשתתפנו במחצית. אם משרד החינוך יאשר את זה שנה נוספת, אנחנו נמשיך לשאת במחצית. 

עכשיו, ברשותך, חשוב לי, כדי שתתוודע אל תום ליבי, באו אלי בסוף אוגוסט ואמרו תגיד, אין עוד החלטה של משרד החינוך, מה אתה רוצה לעשות? אז אמרתי להם תראו, ב-17 בספטמבר משרד החינוך יושב ומקבל החלטה. עד ה-17 אנחנו נסתכן במימון מלא של 17 ימים עלינו. 

<היו"ר מכלוף מיקי זוהר:>
בכמה כסף מדובר?

<דוד אריאלי:>
כ-120,000 שקלים בשנה. זה הרבה כסף.

<היו"ר מכלוף מיקי זוהר:>
כמה תקציב המועצה?

<דוד אריאלי:>
107 מיליון שקלים. 

<ארנון דוידיאן:>
כאשר יש לך ארנונה שמקבלים מהמכלים – 15 מיליון שקלים בשנה. בואו, לשם הפרופורציות. 

<היו"ר מכלוף מיקי זוהר:>
רגע, מה המצב התקציבי של המועצה?

<דוד אריאלי:>
סביר.

<ארנון דוידיאן:>
סביר?

<היו"ר מכלוף מיקי זוהר:>
אתם גירעוניים?

<דוד אריאלי:>
לא. 

<היו"ר מכלוף מיקי זוהר:>
יש עודף תקציבי?

<ארנון דוידיאן:>
יש. יש עודף תקציבי גדול.

<דוד אריאלי:>
אין עודף תקציבי ב - - -

<ארנון דוידיאן:>
גדול, גדול. 

<היו"ר מכלוף מיקי זוהר:>
107 מיליון שקלים. 

<נעה צ'פליצקי:>
מה, מודדים בטיחות של ילדים בכסף?

<היו"ר מכלוף מיקי זוהר:>
שנייה, שנייה. 107 מיליון שקלים.

<דוד אריאלי:>
כן.

<היו"ר מכלוף מיקי זוהר:>
על 18,000 תושבים. 

<קריאה:>
עם 98% גבייה.

<ארנון דוידיאן:>
כן, כן.

<היו"ר מכלוף מיקי זוהר:>
כמה בסיסי צה"ל יש לכם?

<דוד אריאלי:>
זה לא זה. אין לנו בסיסי צה"ל.

<היו"ר מכלוף מיקי זוהר:>
אתה רוצה שאני אביא אתכם? האמת היא שאני צריך להביא אתכם לדיון בוועדה לגבי חלוקת הכנסות בסביבה.

<דוד אריאלי:>
לא, אבל דקה - - -

<היו"ר מכלוף מיקי זוהר:>
יכול להיות שנשנה את ההכנסות ואז באמת לא יהיה לכם כסף.

<דוד אריאלי:>
אנחנו נמצאים בוועדה - - -

<היו"ר מכלוף מיקי זוהר:>
אבל לא, עזוב.

<דוד אריאלי:>
אנחנו נמצאים בוועדה לחלוקת הכנסות. 

<היו"ר מכלוף מיקי זוהר:>
הרי אני גם אעורר דיונים בנושא הזה. זה חלק מסמכויות הוועדה, לעורר דיונים לגבי חלוקת גבולות והכנסות לגבי רשויות מסביב. אבל בסדר, זה לא הדיון היום. אני רק אומר, תראו - - -
<דוד אריאלי:>
ברשותך, אני יכול להוסיף?

<היו"ר מכלוף מיקי זוהר:>
כן, בטח. אדוני אמר שהוא מימן. ב-17 בספטמבר היה דיון במשרד החינוך ומשרד החינוך החליט שהוא לא מממן ובנטל כולו צריכה לשאת הרשות. אדוני אומר, מהרגע שמשרד החינוך החליט שהנטל הוא עלי, אני לא נושא בנטל. 

<דוד אריאלי:>
מהרגע שמשרד החינוך החליט שהוא לא נושא בחלק שלו, אני לא נושא בנטל. זה מה שאני אמרתי.

<היו"ר מכלוף מיקי זוהר:>
הבנתי. מה אומר משרד החינוך?

<דוד אריאלי:>
אבל סליחה, אני רוצה ברשותך להסביר משהו חשוב.

<היו"ר מכלוף מיקי זוהר:>
אוקיי, כן, כן.

<דוד אריאלי:>
אני חושב שהוועדה צריכה להתעסק גם בסוגית העקרוניות, לא רק בסוגיה הספציפית.

<היו"ר מכלוף מיקי זוהר:>
היא מתעסקת בהכל. זו ועדה מאד מאד מעניינת. תבואו.

<דוד אריאלי:>
אני מתרשם לטובה, בכל זה באתי. הייתי בעוד דיון גם.

<היו"ר מכלוף מיקי זוהר:>
שלנו?

<דוד אריאלי:>
כן. לא דיברתי פשוט.

<היו"ר מכלוף מיקי זוהר:>
על מה?

<דוד אריאלי:>
עם הצועדים.

<היו"ר מכלוף מיקי זוהר:>
אה, דיון חשוב.

<דוד אריאלי:>
כן, היה דיון יפה, פשוט לא יכולתי להתבטא, נתתי למנכ"ל לדבר. אני רוצה להגיד משהו, שקשור גם בצורה מאד משמעותית לדיון הקודם בנושא. תראה, אזרחי מדינת ישראל לא משלמים רק ארנונה, הם משלמים במיטב כספים מע"מ, מס הכנסה ועוד עשרות ומאות מיסים אחרים, כדי לקבל חינוך במדינת ישראל.

<היו"ר מכלוף מיקי זוהר:>
נכון, בהחלט. חוק חינוך חובה חינם.

<דוד אריאלי:>
ומה שעושים כאן ב-30-40 שנים האחרונות, כל המפלגות – ליכוד, עבודה – לא משנה, מה שעושים כאן – משתוללים על הארנונה לטובת מימון שירותים ממלכתיים. ומה שקורה בדיון הזה, זה גם שערורייה, שבא משרד החינוך – נראה לי שהם כבר הלכו – והם באים כמו מישהו מהצד - - -

<היו"ר מכלוף מיקי זוהר:>
הוא יושב משמאלך.

<דוד אריאלי:>
סליחה, אז אני מתנצל אדוני.

<שמעון אבני:>
אתה יכול להשתלח. אני אענה, אדוני. 

<דוד אריאלי:>
תסלח לי. אני מרשה לעצמי. להשתלח זו מילה לא ראויה. אני מותח ביקורת לגיטימית על מדינת ישראל, שנהנית מאד מהרעה החולה הזאת, של שתי כתובות לאותו נושא. מאד נהנית. וברשותך, אני כן אגיד משהו על סוגית המבנים. אולי אני אשכיל את אדוני, אולי לא, כי נראה לי שאתה מאד מנוסה, כי היית בעירייה. 

תראה, גם בנושא המבנים - - -

<היו"ר מכלוף מיקי זוהר:>
שבע שנים. 

<דוד אריאלי:>
אז אתה מאד מבין אותנו וקל לי לדבר איתך. מדינת ישראל אחראית על בניית מבנה, אוקיי? אז מה? מאותו רגע שהיא בנתצה בית ספר, מאותו רגע זהו? זאת אומרת שלחנו את היונה הזאת והיא לא חוזרת? זה אבסורד. ההסדר ההיסטורי דיבר על החזקה בסיסית של הרשות המקומית - - -

<היו"ר מכלוף מיקי זוהר:>
אבל התכנית של המדינה - - -

<דוד אריאלי:>
עוד משפט.

<היו"ר מכלוף מיקי זוהר:>
לא, אני אענה לך. התכנית של המדינה היא לבנות לך את המבנה ושהארנונה שאתה גובה מהתושבים תעזור לך להחזיק את המבנה.

<דוד אריאלי:>
להחזיק את המבנה, לא לשקם אותו. מה שקורה - - -

<היו"ר מכלוף מיקי זוהר:>
יש תקציב שנקרא תקציב שיפוץ מבנים במשרד החינוך. מגישים עליו בקשות וכשיש בעיות נותנים גם כסף. 

<דוד אריאלי:>
יש שני סוגים של - - -

<ארנון דוידיאן:>
אדוני, אנחנו סוטים מהנושא. 

<היו"ר מכלוף מיקי זוהר:>
לא, לא, בסדר. אל תדאג. 

<דוד אריאלי:>
אני מנסה לדבר על הנושא.
<היו"ר מכלוף מיקי זוהר:>
ראש הרשות מדבר מאיפה שכואב לו ואני אומר לך שזו סוגיה שהיא לא רק אצלו. כל הרשויות בארץ סובלים ממנה וזה בסדר, הוועדה תמיד, תמיד, תמיד גולשת לדברים אחרים.

<ארנון דוידיאן:>
אין לי בעיה.

<היו"ר מכלוף מיקי זוהר:>
אגב, בשיחות סלון עם אשתך, אתה מדבר עם אשתך, היא פתאום מדברת איתך על משהו אחר? זה קורה.

<ארנון דוידיאן:>
כן, רק תשים לב, אדוני, ברשותך. 

<היו"ר מכלוף מיקי זוהר:>
ואתה מקשיב לה. אם לא תקשיב לה, יש לך ברירה?

<ארנון דוידיאן:>
רק תשים לב ברשותך, כל הזמן להסתתר מאחורי זה שמשרד החינוך ומשרד החינוך ואני לא, אני לא חושב שזה לעניין.

<היו"ר מכלוף מיקי זוהר:>
אל תדאג. הנושא לא יעלם מפתחה של הוועדה. הנושאים ברורים. 

<ארנון דוידיאן:>
אוקיי.

<דוד אריאלי:>
עכשיו נגיע לנושא ההסעות. וגם בנושא הזה יש בעיה מאד מאד קשה, משום שהחלוקה בין שני גורמים היא חלוקה לא ראויה, לא נכונה. אנחנו לא צריכים לממן בכלל את ההסעות הללו, משום שאנשים – גם האדונים הנכבדים הללו – משלמים במיטב כספים מס הכנסה ומע"מ על מנת לקבל את השירות הזה. 

<היו"ר מכלוף מיקי זוהר:>
לא אדוני, לא, לא. 

<דוד אריאלי:>
אבל זו עמדתי. 

<היו"ר מכלוף מיקי זוהר:>
אדוני, הארנונה שהם משלמים נועדה לכסות - - -

<דוד אריאלי:>
אדוני, הארנונה, כשהבריטים הגו את סוגיית הארנונה, הם לא כיוונו לחינוך, הם לא כיוונו לרווחה, הם לא כיוונו לדת. הם כיוונו לגינון, לתאורה, לתשתיות - - -

<היו"ר מכלוף מיקי זוהר:>
אבל זו המדינה שאנחנו חיים בה. אדוני רוצה לשנות סדרי עולם היום?

<דוד אריאלי:>
לא. אני רק - - -

<היו"ר מכלוף מיקי זוהר:>
זה ייקח זמן. זה תהליך.

<דוד אריאלי:>
אני רוצה לסיים כדי לאפשר לך - - -

<היו"ר מכלוף מיקי זוהר:>
היה פה שלטון ארוך. שלטון מפא"י. אתה יודע כמה זמן לוקח לתקן את הטעויות? 

<דוד אריאלי:>
תן לי רגע, אני נסעתי שלוש שעות כדי להתייחס אליכם בכבוד.

<היו"ר מכלוף מיקי זוהר:>
שנים.

<דוד אריאלי:>
אני מנסה לטעון שסוגית האחריות פה, הטעות הגדולה היא שתי כתובות לאותו נושא. ועדיין אני חוזר ואומר, שאם משרד החינוך ייתן את חלקו – אנחנו ניתן את חלקנו. אגב, מי שהגיש ערר - - -

<היו"ר מכלוף מיקי זוהר:>
ואם לא ייתן, הילדים ישלמו. 

<דוד אריאלי:>
לא.

<ארנון דוידיאן:>
כן, בוודאי. אתה בעצמך אומר - - -

<דוד אריאלי:>
קודם כל אדוני צריך לדעת - - -

<היו"ר מכלוף מיקי זוהר:>
משלמים כבר היום. אדוני, אתה רוצה לשמוע ראש רשות אמיץ? אדוני ישלם ויתבע את משרד החינוך.

<דוד אריאלי:>
מה פתאום?

<ארנון דוידיאן:>
בדיוק.

<היו"ר מכלוף מיקי זוהר:>
וייאבק במשרד החינוך.

<דוד אריאלי:>
מה פתאום? 

<ארנון דוידיאן:>
לברוח מאחריות זה הכי קל. בריחה מאחריות זה הדבר הכי פשוט.
<דוד אריאלי:>
מה פתאום? שמשרד החינוך ישלם ויתבע אותי. משפט אחרון - - -
<קריאה:>
צריך קודם כל לדאוג לילדים, אחרי זה לראות מאיפה הכסף.

<היו"ר מכלוף מיקי זוהר:>
לא, הוא אומר הפוך. קודם כל שהילדים יסבלו ואחר כך - - -

<דוד אריאלי:>
לא, הילדים - - -

<ארנון דוידיאן:>
כן, בטח, שזה יהיה על הגב של הילדים.

<היו"ר מכלוף מיקי זוהר:>
לא מקובל בעליל. זה לא הוגן. זו גישה לא נכונה.

<דוד אריאלי:>
אני חושב שאני אסיים, כי אני לא מרגיש שאני מצליח לקבל את הזמן להביע את מה שיש לי.

<היו"ר מכלוף מיקי זוהר:>
קיבלת. אמרת אותם בצורה ברורה, אבל לא סיפקת את יושב הראש.

<דוד אריאלי:>
יכול להיות. זה בסדר. 

<היו"ר מכלוף מיקי זוהר:>
ההיפך, רק הכעסת אותו.

<דוד אריאלי:>
אני חושב שאתה בא בלב לא פתוח. גם בדיון הקודם. 

<היו"ר מכלוף מיקי זוהר:>
כן. אני בא בלב לא פתוח?

<דוד אריאלי:>
אני אסביר את עצמי. אני מתנצל, אין לי כוונה לפגוע בך, אבל גם בדיון הקודם הייתה לך עמדה מוקדמת וגם בדיון הזה יש לך עמדה מוקדמת.

<היו"ר מכלוף מיקי זוהר:>
זו המציאות. המציאות מוקדמת. 

<דוד אריאלי:>
בסדר. זו זכותך. 

<היו"ר מכלוף מיקי זוהר:>
המציאות היא שיש 30 ילדים שאין להם איך לנסוע לבית הספר.

<דוד אריאלי:>
ומשרד החינוך צריך לפתור להם את הבעיה. וכרגע אני אומר שאני מוכן לתת את חלקי. משרד החינוך אומר שהוא לא מוכן לתת את חלקו. 

<היו"ר מכלוף מיקי זוהר:>
תיכף נשמע את משרד החינוך. 

<דוד אריאלי:>
על זה אני צריך לקבל קרדיט.

<היו"ר מכלוף מיקי זוהר:>
בואו נשמע את משרד החינוך.

<דוד אריאלי:>
משפט אחרון, ברשותך, רק לצורך העובדות, שאדוני יידע שלא מדובר באי מימון לחלוטין. יש מימון של הכרטיסיות, שאני מסכים שהוא לא מספק, אבל יש מימון של הכרטיסיות. 

<היו"ר מכלוף מיקי זוהר:>
7.5 שקלים ליום.

<דוד אריאלי:>
המועצה המקומית נושאת במחצית ומשרד החינוך – גם לטובתו ייאמר – לא העלים עין מהנושא הזה.

<היו"ר מכלוף מיקי זוהר:>
הכתבת של הסיפור הזה נמצאת פה? 

<ארנון דוידיאן:>
לא, היא לא נמצאת. אבל ברשותך, יש פה עוד אבא שרוצה להגיד. 

<היו"ר מכלוף מיקי זוהר:>
תעבירו לה אחר כך את מסקנות הוועדה. כן. מה יש לאדוני לומר, משרד החינוך?

<שמעון אבני:>
קודם כל בגלל שראש המועצה המקומית קריית טבעון דיבר על משרד החינוך, אז אני אגיד קודם כל שהאחריות היא של הרשות המקומית. זאת אומרת זה שעכשיו הוא טוען שמשרד החינוך צריך להסיע, זה בסדר, אבל הסוגיות האלה עלו ונקבע שהרשות המקומית היא האחראית על הדבר הזה. ללא קשר לזה, כי זה בעצם לא הוויכוח כרגע, הייתה פנייה. בית הספר הזה עבר, אם אני זוכר נכון, שנה לפני זה, נכון?
<קריאה:>
בשנה הנוכחית הוא התחלף למשולב.

<שמעון אבני:>
חבר הכנסת מיקי, חשוב שתקשיב לי, כי זה מאד חשוב מה שאני אומר. בית הספר הזה עבר. הוא היה במקום אחר ואז לא הייתה בעיה כי הוא היה ממוקם בבית ספר אחר שבעקבות המעבר שלו בעצם נפתח בית הספר שהם דיברו עליו, המשולב – חילוני דתי. נכון, אני מדייק בנתונים? בעקבות הדבר הזה הייתה פנייה של הרשות המקומית אלינו, שבעקבות המעבר של בית הספר הם מבקשים שנת התארגנות. זה מושג שהוא מוכר אצלנו, בדרך כלל שאנחנו מעבירים את כל בית הספר ממקום למקום. 

אנחנו נותנים הסעות. אני לא אסביר איך זה מתנהל, כי זה באמת מורכב. יש שתי שיטות התחשבנות. אחת נקראת פר תלמיד ואחת נקראת פר מסלול. ההסעה של פר מסלול זאת ההסעה שהם קיבלו בשנה הקודמת, זאת שיטת ההתחשבנות שהרשות התחשבנה איתנו בשנה הקודמת והיא רק לילדים בחינוך המיוחד. רק לילדים בחינוך המיוחד. ילדים בחינוך הרגיל מקבלים פר תלמיד. למרות זאת זה עלה לוועדת חריגים ואנחנו אפשרנו שנת התארגנות. זאת אומרת אמרנו לרשות תסיעו במסלולים שנה אחת, עד שההורים יתרגלו ויראו ויסתדרו במקום החדש, אנחנו משלמים. ברור שזה יותר כסף ואנחנו שילמנו וכמובן גם הרשות. ככל שהעלות היא יותר גבוהה, גם הרשות נושאת ומשלמת יותר כסף.

הסתיימה שנת ההתארגנות הזאת ועכשיו בעצם אנחנו משלמים פר תלמיד. כמו שאמר קודם ראש המועצה, אנחנו משלמים על כל ילד את העלות במסגרת הפר תלמיד. זאת אומרת כל ילד יש לו עלות מסוימת, אני לא זוכר כמה.

<ארנון דוידיאן:>
7 שקלים ו-58 אגורות.

<שמעון אבני:>
7 שקלים ו-58 אגורות ומקבלים על כל ילד כפול מספר ימי הלימוד ועם זה אפשר לעשות מסלולים, אפשר לתת להורים, אפשר שההורים יסיעו, אפשר שהאוטובוסים. יש אין סוף שיטות של הסעה. הדבר הזה עלה לוועדת חריגים כי כנראה ההורים פנו שוב פעם לרשות, הרשות פנתה שוב פעם אלינו, זאת אותה ועדה והוועדה לא אישרה מסיבות שלה. יש ועדת חריגים, אותה ועדה שאישרה שנה לפני זה, השנה לא אישרה. בתשע"ז לא אישרה בשיטת מסלולים את הארכה בהסעות האלה כפי שהיו בשנה קודמת.
פה אני אומר על הסף, קודם כל יש עוד ועדה. זאת אומרת אם רוצים לערער על החלטת הוועדה, אז יש עוד דרג בכיר יותר במשרד, שזה נקרא ועדת הסעות עליונה ואפשר להגיש בקשה לעוד שנה. אז במקסימום, נניח שהוועדה ברשות המנכ"לית תאשר את השנה הנוספת, אז אנחנו נשב פה בעוד שנה. וזהו, כי בזה זה יסתיים. לא ניתן יהיה להאריך עוד ועוד ועוד בלי סוף, כי בסוף המשרד כן מעביר תשלום. הוא לא נוח, הוא לא מתאים, ואגב יש המון רשויות כאלה שאנחנו מתחשבים איתן בשיטת פר תלמיד. זה לא שלא עובר כסף, אוקיי? אז יש כסף. עכשיו אני מקבל שאיזה שלושה אוטובוסים זה מסובך, זה מורכב. הכל נכון, אבל אם אנחנו ניתן כאן אז יש לזה השלכות רוחב מאד גדולות.

<היו"ר מכלוף מיקי זוהר:>
ברור לי.

<שמעון אבני:>
יפנו עוד הרבה הרבה מקומות. ה-30 ילד האלה יהפכו ל-30,000.

<היו"ר מכלוף מיקי זוהר:>
הבנתי. כן, שני משפטים אחרונים לשניכם. 

<דוד חכם:>
שמי חכם דוד, אני מקריית טבעון. אני אבא לילדה שלומדת בבית ספר שדה יעקב בכיתה ד'.

<היו"ר מכלוף מיקי זוהר:>
אחר כך תדבר רחלי כהן.

<דוד חכם:>
אבל הבעיה שלי היא כפולה. יש לי גם ילדה שלומדת באולפנת צבייה בעפולה ואני משלם עליה כל יום נסיעות מקריית טבעון לעפולה. ולמה היא לומדת בעפולה? כי אני עברתי רק לפני שנה מיקנעם לטבעון והיא לא יכולה לעבור באמצע השנה, או באמצע הלימודים.

<היו"ר מכלוף מיקי זוהר:>
השאלה אם רוצים אותך בטבעון.

<דוד חכם:>
אני נולדתי בטבעון. 

<היו"ר מכלוף מיקי זוהר:>
אולי רוצים ומעדיפים אותך ביקנעם דווקא. 

<דוד אריאלי:>
יש 20 בתי כנסת בטבעון, רק לידיעה. 

<היו"ר מכלוף מיקי זוהר:>
אולי אתה רוצה לסגור 10.

<דוד אריאלי:>
אנחנו אוהבים דתיים ורוצים דתיים. 

<היו"ר מכלוף מיקי זוהר:>
זה לא נראה ככה. 

<דוד אריאלי:>
אז בוא, תבוא לביקור. 

<היו"ר מכלוף מיקי זוהר:>
אבל זה לא נראה ככה אם אתה לא נותן להם איך לנסוע לבית ספר.

<דוד אריאלי:>
זה לא אני. 

<דוד חכם:>
והמוסד שהרשות מכירה בו זה המוסד בקריות ואני לא יכול להעביר את הילדה לקריות, כי היא לומדת שם - - -

<דוד אריאלי:>
זה מיפוי של משרד החינוך. נו, באמת. זה מיפוי של משרד החינוך. 
<קריאה:>
אבל אי אפשר להוציא ילדה באמצע השנה.

<דוד חכם:>
ההתעלמות הזאת מהילדים - - -

<נעה צ'פליצקי:>
כשאמא ואבא רבים בבית אז נותנים לילדים לסבול? מישהו לוקח אחריות.

<ארנון דוידיאן:>
כן, בוודאי. בשיטה שלו כן. שיטה מצוינת. 

<היו"ר מכלוף מיקי זוהר:>
לא, אם אתה רוצה להפחית את המזונות, אז אתה צריך להראות לילד, דרך הילד להגיע לאמא. אז אתה בא ואומר לילד תשמע, אני לא רוצה לראות אותך יותר אף פעם, עד שאמא שלך תוריד במזונות.

<נעה צ'פליצקי:>
אני מדברת על אמא ואבא סבירים, לא על לא סבירים.

<היו"ר מכלוף מיקי זוהר:>
כן.

<דוד חכם:>
שנייה, אני רוצה לפתור את הבעיה של שדה יעקב, כי אצלי זה כפול. אז זאת אומרת לממן גם את שדה יעקב, הבעיה היא כפולה ומכופלת. 

<היו"ר מכלוף מיקי זוהר:>
ברור.

<דוד חכם:>
ברור. תודה.

<היו"ר מכלוף מיקי זוהר:>
כן אדוני.

<שמואל שמחון:>
ראשית תודה רבה לחבר הכנסת מיקי זוהר, שאפשרת לנו להגיע ולהציג את הוועדה. שמי שמוליק שמחון, חבר מועצה מזה 13 שנה בקריית טבעון. הייתי שותף לדרך של ראש המועצה. לצערי - - -

<היו"ר מכלוף מיקי זוהר:>
אתה באופוזיציה? מה יש לכם כל חברי האופוזיציה באים לפה לדיון?

<שמואל שמחון:>
תשמע, זה נושא-. תפקידנו לייצג את הציבור.

<נעה צ'פליצקי:>
ולפקח. 

<שמואל שמחון:>
ולייצג את הציבור. ואת עמדת ראש המועצה אני מכיר. מאז ומתמיד עמדתו הייתה כמה שפחות להכניס את היד לכיס של כספי הארנונה לטובת התושבים וכמה שיותר לקחת מגופי הממשלה לטובת התושבים. 

<היו"ר מכלוף מיקי זוהר:>
קודם כל זו גישה טובה, אדוני. 

<שמואל שמחון:>
זו גישה טובה, אבל - - -

<היו"ר מכלוף מיקי זוהר:>
זו גישה נכונה של ראש מועצה, אבל יש גבול דק.

<שמואל שמחון:>
אבל יש גבול, בדיוק.

<היו"ר מכלוף מיקי זוהר:>
בין גישה של לצמצם את ההוצאות לבין גישה לתת לציבור לשלם את המחיר.

<שמואל שמחון:>
בין גישה לדרך פעולה קבועה. ועם כל הכבוד תקציב המועצה הוא באמת 107 מיליון שקלים, אין גירעונות. לתת לכל מנהלי המועצה, מהזוטר ביותר עד הבכיר ביותר רכב עם דלק, שכל בני המשפחה יוכלו לנסוע, ואם גם השכנים מסביב יוכלו לנסוע, לזה יש כסף.

<היו"ר מכלוף מיקי זוהר:>
זה לא נושא הדיון.

<שמואל שמחון:>
לא, אבל לזה יש כסף ולתושבי טבעון, שזקוקים להסעה ואני חייב לציין, מי שלא מכיר את שדה יעקב, זה נסיעה של שלושה אוטובוסים והולך להיבנות שם על ידי השר ישראל כץ כביש, הזרוע השנייה של כביש 6, כביש 77. הולכים להיות שם 8 נתיבים, כביש מאד מסוכן שהיו בו תאונות. לתת להם להגיע לבד, זה פשוט חוסר אחריות ואני פשוט מתפלא עליך, ראש המועצה, שעל 120,000 שקלים מסכנים כאלה, שיכולים לדאוג לתושבים שלך, שמשלמים ארנונה - - -

<היו"ר מכלוף מיקי זוהר:>
לא, זה לא 120,000 שקלים, זה 60,000 שקלים. כי 60,000 שקלים בין כה וכה הוא היה משלם, זאת אומרת זה עוד 60,000 שקלים.

<שמואל שמחון:>
יפה. אז זה 60,000 שקלים, אז זה עוד יותר - - -

<היו"ר מכלוף מיקי זוהר:>
אגב, אדוני גם לא מוציא בינתיים את ה-60,000 שקלים.

<שמואל שמחון:>
זה באמת חבל על הזמן שאתה מבזבז להגיע לוועדה כזאת בכנסת.

<היו"ר מכלוף מיקי זוהר:>
את ה-60,000 שקלים אתה לא מוציא.

<דוד אריאלי:>
אני לא יכול כי זה Go No Go. כי אם אתה לוקח את ההסעה המיוחדת - - -

<היו"ר מכלוף מיקי זוהר:>
למה? אם היית מממן 50% או 75%, היית אולי מציע להורים את האפשרות של ה-25%, אולי זה היה מתאים?

<שמואל שמחון:>
בדיוק. למצוא דרך.

<דוד אריאלי:>
זה עלה. 

<היו"ר מכלוף מיקי זוהר:>
אם זה עולה 120,000 שקלים – אדוני היה מממן 90,000 שקלים, היה אומר להורים כל ילד 1,000 שקלים בשנה כי יש לכם 30 ילדים, זה 30,000 שקלים ואז אולי פתרת את הסוגיה. ניסית?

<דוד אריאלי:>
ירצו ההורים לשים את ה-60,000 שקלים אין שום בעיה.
<היו"ר מכלוף מיקי זוהר:>
לא 60,000 שקלים, 30,000 שקלים. אתה אומר ש-30,000 שקלים גם לא? 
<שמואל שמחון:>
לא, לא, הוא פשוט לא רוצה לדאוג לתושבים. חבל שהוא מבזבז את הזמן שלו של טיפול בטבעון כדי להגיע לירושלים - - -

<היו"ר מכלוף מיקי זוהר:>
הוועדה לא מחליטה החלטות לראש הרשות. ראש הרשות נשפט אך ורק על ידי ציבור בוחריו. אנחנו יכולים להעיר. אנחנו יכולים לתת את מסקנותינו, אנחנו יכולים להביא לפה את ראש המועצה כל שבוע לדיון. את זה אנחנו יכולים, אבל לקבוע לו אנחנו לא יכולים. 

<שמואל שמחון:>
אבל החוק קובע.

<היו"ר מכלוף מיקי זוהר:>
מי שקובע זה החוק והאזרחים. 

<ארנון דוידיאן:>
אז הוא עובר על החוק אם ככה. 

<היו"ר מכלוף מיקי זוהר:>
אז יפה, זה משהו אחר. 

<שמואל שמחון:>
ואנחנו נמצאים בבית המחוקקים.

<היו"ר מכלוף מיקי זוהר:>
אז יואילו ההורים לעתור לבית משפט. 

<ארנון דוידיאן:>
אנחנו נעשה את זה. 

<שמואל שמחון:>
אנחנו נסייע להורים ונעתור.

<ארנון דוידיאן:>
זה השלב הבא.

<היו"ר מכלוף מיקי זוהר:>
וראש המועצה יצטרך לתת הסברים. אז לפני שההורים עותרים לבית המשפט, תאמר כמה דברים עורכת הדין רחלי הכהן מהמועצה לשלום הילד.

<רחלי הכהן:>
שלום. אני לא רוצה להיכנס פה למה שנאמר ובעצם כל הורה זכאי לחינוך לפי השקפת עולמו. אני לא יודעת מה קורה בתיק קריית טבעון ואני לא רוצה להתייחס ספציפית לנקודה האם בית הספר שנמצא בקריית טבעון מתאים או לא מתאים ואם הוא לא מתאים, האם בית הספר השני מתאים. מה שכן ברור מאד, זה שכל ילד זכאי ללמוד איפה שמגיע לו וברגע שבית הספר, והיה והוא נמצא לא מתאים – בקריית טבעון או בכל מקום אחר – זאת אומרת אני עוברת מעל הסוגיה הנקודתית ומסתכלת במבט רחב יותר – זכות הזכאות להסעות, כשזה בין יישובים, היא לא באמצעות אוטובוסים. זאת אומרת ברגע שזה לא באותו יישוב אלא זה ביישוב אחר, מגיעה הסעה. לבוא ולהגיד, ושוב, לא נקודתית - - -

<דוד אריאלי:>
תסתכלי עליו, לא עלי. 

<רחלי הכהן:>
בסדר גמור. אבל שוב אני אומרת, נקודתית - - -

<היו"ר מכלוף מיקי זוהר:>
אדוני, אבל הוא כתובת של 30,000 תלמידים, לא של 30 תלמידים. 

<שמעון אבני:>
על פי החוק אתה. 

<היו"ר מכלוף מיקי זוהר:>
30,000 תלמידים.

<דוד אריאלי:>
בסדר. 

<היו"ר מכלוף מיקי זוהר:>
אתה רוצה שבשביל ה-30 תלמידים שלך ישלמו על 30,000 תלמידים? אז אולי נגדיל את תקציב החינוך בעוד 2-3 מיליארד שקלים, נו. מה שאתה עושה עכשיו, אדוני, עם כל הכבוד, אדוני בורח מאחריות. 

<דוד אריאלי:>
ממש לא.

<היו"ר מכלוף מיקי זוהר:>
בורח מאחריות בשביל 30,000 שקלים. 

<רחלי הכהן:>
אני רק רוצה להגיד שברגע שמגיעה לתלמיד הסעה, אז לבוא ולהגיד שאוטובוסים יפתרו את הבעיה, ואני לא מאשימה אותך, אני באמת אומרת מעבר לסוגיה הנקודתית הזאת, זה אבסורד, בטח בהתחשב בזה שמדובר בשלושה אוטובוסים שילדים קטנים צריכים לחצות כביש גדול, סואן בדרך. זאת אומרת זה לדעתי לא מטרת המחוקק בשום מידה שהיא. הזכות לדאוג להסעה בטח לא מגשימה את עצמה בזה שנותנים לתלמידים 8 שקלים ביום ואומרים – תגיעו לבית הספר ותוואי הדרך כל כך מסוכן ולא הגיוני.

<היו"ר מכלוף מיקי זוהר:>
טוב, תודה גברתי. תראה, משרד החינוך קודם כל ראשית לגביכם, אני אומר ככה: אתם תצטרכו לתת פתרון. לא יכול להיות שתשאירו את הדברים ככה ותתנו לראש המועצה להתבוסס בדמו. זה פעם ראשונה. ואנחנו כן מבקשים ממשרד החינוך, הוועדה פונה באופן רשמי למשרד החינוך לשבת עם ראש המועצה ולנסות להגיע לאיזה שהוא פתרון, כדי שבאמת יהיה אפשר להביא את זה לסיום, כי ההורים היום נושאים גם בנטל הכלכלי ובטח ובטח בנטל הבטיחותי של הילדים שלהם, שהם לא יודעים אם הם יבואו בשלום או יחזרו בשלום, כי היום זה בידיהם בלבד, בלי שום אחריות שנוטלים לא הרשות ולא משרד החינוך, שזו הדרך המקובלת, שהאחריות נמצאת בידיים של הרשות המקומית, באמצעות משרד החינוך. או של משרד החינוך באמצעות הרשות המקומית. 

עכשיו תראה, אדוני ראש המועצה - - -

<דוד אריאלי:>
אני אוסיף משפט בהמשך לדברים.

<היו"ר מכלוף מיקי זוהר:>
לפני. תוסיף משפט, אני רק אומר כך: תראה, הסוגיה כפי שהעלו פה היא 120,000 שקלים. אדוני בכל מקרה צריך לשלם 60,000 שקלים, נכון?

<דוד אריאלי:>
כן.

<היו"ר מכלוף מיקי זוהר:>
אם אדוני היה משלם במקום 60,000 שקלים 90,000 שקלים ומבקש מההורים להשתתף ב-30,000 שקלים, הבעיה הייתה נפתרת מיד ובמקביל לא אומר לאדוני לוותר על הסכומים. להגיד להורים ברחל בתך הקטנה, אנחנו נצא למאבק משותף יחד איתכם מול משרד החינוך לקבל כסף. אם נקבל כסף, נחזיר לכם חלק מהכסף ונחזיר לרשות חלק מהכסף. אם לא נקבל כסף, הנטל נשאר עליכם, אתם תשלמו 100 שקלים בחודש, זה בדיוק 30,000 שקלים בשנה. הרשות תשלם 90,000 שקלים ונפנה במאבק משותף אל מול משרד החינוך לקבל את הכסף. היית עושה את זה – אולי היית מרוויח עוד 100 קולות. לא עשית את זה – גם הפסדת 100 קולות - - -

<ארנון דוידיאן:>
אבל זה לא מעניין.

<היו"ר מכלוף מיקי זוהר:>
סתם, סתם, זו בדיחה, כן? אבל בעיקר הפסדת את אמון הציבור, כי הציבור סומך עליך. 

<שמואל שמחון:>
זאת הייתה הגישה שלו כל הזמן.

<קריאה:>
למה הילדים צריכים לשלם את המחיר, סליחה?

<היו"ר מכלוף מיקי זוהר:>
חברה, שנייה. הציבור סומך עליך לשמור על ביטחון ילדיו. זה תפקידך כראש רשות. אז אני מציע את זה. אתה לא חייב לקבל, אבל אני מציע.

<ארנון דוידיאן:>
הוא לא יקבל.

<היו"ר מכלוף מיקי זוהר:>
הוא לא יקבל, זכותו.

<נעה צ'פליצקי:>
רגע, תנו לו גם את הזכות לחזור בו. 
<היו"ר מכלוף מיקי זוהר:>
מה לעשות, אני מציע. מה אומר על זה אדוני? 
<דוד אריאלי:>
קודם כל אני רוצה להתייחס. תראה, הוועדה הזאת עוסקת באפליה. בכל הכבוד, אני לא חושב בדיון הזה, ובדיון הקודם אני כן הסכמתי איתך, אבל בדיון הזה אני לא חושב שיש איזו שהיא אפליה כלפי 28 הילדים הללו ואני אסביר גם למה. המועצה המקומית, במשך שנים ארוכות עשתה מאמץ מאד גדול – לא רק אני, גם קודמי וגם קודם קודמי – לשמור על בית הספר יבנה, היום הוא מיתרים, בשמו הקודם הוא היה יבנה, בית ספר ממ"ד - - -

<היו"ר מכלוף מיקי זוהר:>
אבל משולב.

<דוד אריאלי:>
מבחינת שכל הזמן תהיה אופציה לתלמידים דתיים ללמוד - - -

<ארנון דוידיאן:>
אופציה שלא מתאימה כרגע. 

<שמואל שמחון:>
אבל זה משולב, דודי, זה לא אותו דבר. זה חילונים ודתיים.

<ארנון דוידיאן:>
אתה כרגע זורה חול בעיני הוועדה, זה לא נכון. זה לא נכון, דודי. אל תתהדר בנוצות שהן לא - - -

<שמואל שמחון:>
שנה שעברה כשהיה יבנה, לא היית צריך לשלם אולי, אבל השנה, שאין להם את יבנה, אתה חייב לשלם. 

<דוד אריאלי:>
אני לא רוצה ש - - - יקבל את - - -

<ארנון דוידיאן:>
ואכן יש כאן אפליה. אתה לא יכול לברוח מאחריות. יש פה אפליה פושעת. 

<דוד אריאלי:>
אני רוצה שחבר הכנסת מיקי זוהר יקבל את המידע. 

<שמואל שמחון:>
אפליה וסיכון ילדים.

<ארנון דוידיאן:>
איזה מידע? אתה מטעה אותו.

<היו"ר מכלוף מיקי זוהר:>
סליחה, אתם מפריעים. 

<דוד אריאלי:>
מה שקרה ב-10-15 השנים האחרונות, זה שהדשא של השכן היה ירוק יותר. רוב ההורים, חלק נכבד מההורים ב-10-15 השנים האחרונות החליטו שבית הספר הדתי בשדה יעקב הוא יותר טוב מיבנה, וככה הם לאט לאט הרגו את בית הספר, בצורה איטית. אני זה שבאתי ואמרתי אני רוצה להציל את בית הספר. הדרך היחידה להציל את בית הספר זה להקים את מיתרים, שזה בית ספר משלב, זה רעיון מקסים. 

<היו"ר מכלוף מיקי זוהר:>
מתי הקמת אותו?

<דוד אריאלי:>
השנה. 

<היו"ר מכלוף מיקי זוהר:>
אז אני אגיד לך מה אני חושב.

<דוד אריאלי:>
יש אופציה. אי אפשר להגיד - - -

<שמואל שמחון:>
לא, אבל זו לא אופציה מתאימה. הוא לא רוצה שהילד שלו יהיה עם חילונים. הוא דתי.
<ארנון דוידיאן:>
זו אופציה שלא מתאימה.

<היו"ר מכלוף מיקי זוהר:>
אני אגיד לך מה אני חושב, אדוני. אני חושב שאדוני כופה בכוח את הילדים האלה ללכת לבית ספר מיתרים.

<ארנון דוידיאן:>
נכון.

<דוד אריאלי:>
לא, מה פתאום? 

<ארנון דוידיאן:>
מה, מה פתאום? אתה מתחמק מאחריות. 

<נעה צ'פליצקי:>
הרעיון כרעיון הוא מצוין, רק שהוא לא - - -

<היו"ר מכלוף מיקי זוהר:>
אני הבנתי את הכל עכשיו. 

<נעה צ'פליצקי:>
הרעיון מצוין, אבל זה לא מתאים.

<דוד אריאלי:>
להציל את בית הספר - - -

<היו"ר מכלוף מיקי זוהר:>
המאבק שלך היה וחוסר הרצון שלך לשלם כסף, יעזור לילדים האלה להחליט אחרת. 

<דוד אריאלי:>
יש 30 משקי בית - - -

<ארנון דוידיאן:>
אדוני, למה בקריית טבעון תלמידים אחרים מקבלים מימון מלא להסעה לבתי הספר בקריית טבעון ו-30 התלמידים המסכנים האלה לא מקבלים כלום? למה? 

<היו"ר מכלוף מיקי זוהר:>
אני אגיד לך למה, כי ראש הרשות רוצה שילמדו במיתרים. 

<ארנון דוידיאן:>
אבל הוא משולב, הוא לא מתאים לי.

<היו"ר מכלוף מיקי זוהר:>
אני יודע, אבל הוא רוצה.

<ארנון דוידיאן:>
אז הוא רוצה בכוח. הוא רוצה לכפות את זה עלי?

<היו"ר מכלוף מיקי זוהר:>
זה מה שהוא מנסה לעשות. 

<דוד אריאלי:>
זה לא נכון.

<שמואל שמחון:>
בשנה שעברה, כשזה היה באמת כיבנה, אז אולי שנה שעברה לא היה צריך - - -

<דוד אריאלי:>
מיקי, תגן עלי.

<היו"ר מכלוף מיקי זוהר:>
עכשיו ראש הרשות יהיה חייב לסיים את דבריו ואף אחד לא יפריע לו, כי אני רוצה - - -

<שמואל שמחון:>
סליחה, בתור אבא חרדי אתה היית מוכן שהילד שלך יהיה בבית ספר דתי? 

<היו"ר מכלוף מיקי זוהר:>
לא להפריע.

<דוד אריאלי:>
שנייה רגע. אם זה היה נכון שהייתי רוצה לדחוף אותם למיתרים, הייתי עושה מעשה באוגוסט וגם לא הייתי מגיש ערר על ההחלטה הזאת, שהתקבלה כרגע. למעשה אני זה שקבעתי שיהיו הסעות ללא עלות בין ה-1 בספטמבר ל-17 בספטמבר. אין לי בעיה. אני יכול לחלוק ביני לביניהם, באיזה שהוא שיח חברי, שאני חושב וגם יש לי - - -
<היו"ר מכלוף מיקי זוהר:>
אני הבנתי את מה שאתה אומר.

<דוד אריאלי:>
שנייה, תן לי לסיים. מה לעשות, הדיון הוא מעמיק.

<ארנון דוידיאן:>
אין לך מה לענות.

<דוד אריאלי:>
לי יש רקע. מעבר להיותי משפטן יש לי תואר בפסיכולוגיה בחינוך, אני מכיר היטב את התכנים, בדקתי אותם, התעמקתי בזה. התכנים הם לא דומים, הם זהים, בסדר? עכשיו, בית הספר מנוהל על ידי מנהלת מיושעיה, לא מטבעון בכלל. מקום של הציונות הדתית ומפוקח על ידי משרד החינוך ממ"ד. צריך להבין את זה. חבר הכנסת - - -

<היו"ר מכלוף מיקי זוהר:>
אבל הם לא רוצים.

<שמואל שמחון:>
אבל הם לא רוצים, אתה לא יכול לכפות עליהם.

<ארנון דוידיאן:>
אדוני, זה היה פשוט לעשות את זה כממ"ד על מנת שזה יהיה עלה תאנה לראש המועצה, שיבוא ויגיד את זה.

<דוד אריאלי:>
הם לא רוצים? סליחה, ילד בכיתה ד' יכול לעלות על שני אוטובוסים ולהגיע לשדה יעקב. מה קרה?

<שמואל שמחון:>
שלושה.

<ארנון דוידיאן:>
אתה היית מסכים שהבן שלך יעשה את זה?

<שמואל שמחון:>
אתה היית שולח את הבן שלך לשם? 

<דוד אריאלי:>
כן, כן.

<שמואל שמחון:>
ממש לא.
<דוד אריאלי:>
אל תשקר, דודי, זה לא יפה. דודי, זו התנהגות לא יפה.

<היו"ר מכלוף מיקי זוהר:>
שקט. שקט. 

<שמואל שמחון:>
לחצות כביש - - -

<ארנון דוידיאן:>
זה לא מכובד.

<היו"ר מכלוף מיקי זוהר:>
אני מבקש שקט. שקט.

<ארנון דוידיאן:>
זה לגמרי לא מכובד מה שאתה עושה עכשיו. זה דה-לגיטימציה וזה לא יפה.

<היו"ר מכלוף מיקי זוהר:>
שקט. אני מבקש. 

<ארנון דוידיאן:>
לא, זה לא יפה וזה לא מכובד.

<היו"ר מכלוף מיקי זוהר:>
אני אנעל את הישיבה. אתה טועה. 

<ארנון דוידיאן:>
ומטעה.

<היו"ר מכלוף מיקי זוהר:>
אין סיכוי שהורה יסכים לשלוח ילד בשני אוטובוסים לבית הספר.

<ארנון דוידיאן:>
לא, הוא היה מסכים.

<שמואל שמחון:>
שלושה.

<דוד אריאלי:>
ילד בכיתה ד'?

<היו"ר מכלוף מיקי זוהר:>
אין.

<ארנון דוידיאן:>
שלושה אוטובוסים. לא שניים. 

<שמואל שמחון:>
מה זה משנה באיזה כיתה הוא? 

<היו"ר מכלוף מיקי זוהר:>
תגיד לי בכיתה ח', אני אגיד לך אולי. 

<ארנון דוידיאן:>
בכיתה א'. שלושה אוטובוסים, אדוני. 

<היו"ר מכלוף מיקי זוהר:>
בכיתות א', ב', ג', ד', ה', ו' – לא. 

<נעה צ'פליצקי:>
לא. באמת לא.

<היו"ר מכלוף מיקי זוהר:>
הוא לא יעלה על שני אוטובוסים. זה מסכן אותו. 
<ארנון דוידיאן:>
התחמקות מאחריות. 

<היו"ר מכלוף מיקי זוהר:>
אתה יודע מה רמת הסיכון שהילד נשכח באוטובוס, נרדם באוטובוס? אתה רוצה לטרטר אותו פעמיים? בחייך, יש גבול, אדוני, עם כל הכבוד.

<נעה צ'פליצקי:>
חוסר השקט של ההורים. 

<היו"ר מכלוף מיקי זוהר:>
ההצעה שהצעת, עם כל הכבוד, היא לא במקומה, באמת. 

<דוד אריאלי:>
סליחה, כבוד יושב ראש הוועדה - - -

<היו"ר מכלוף מיקי זוהר:>
טוב, אני רוצה לסכם את הדיון.

<דוד חכם:>
רק שורה קטנה, ברשותך, משהו קטן. יש פה איזו שורה קטנה שאני רוצה לציין.

<היו"ר מכלוף מיקי זוהר:>
הצעת לי הצעה טובה, חבל שאתה לא לוקח אותך. תשלם 90,000 שקלים, קח מההורים 30,000 שקלים, לך למשרד החינוך תריב איתו על ההפרש, על הדלתא. 

<דוד אריאלי:>
אני לא - - - 2017 עם עשרות צרכים אחרים. 

<ארנון דוידיאן:>
15 מיליון שקלים אתה מקבל מהארנונה. 15 מיליון שקלים. על מה אתה מדבר, תגיד לי, על מה?

<היו"ר מכלוף מיקי זוהר:>
תאמין לי שאם זו הגישה, זו גישה מאד חסכונית. באמת. יישר כוח. אני מניח שזה גם נותן לכם עודפי תקציב גבוהים מאד.

<ארנון דוידיאן:>
בריחה מאחריות.

<היו"ר מכלוף מיקי זוהר:>
צריך להפנות אותם לרשויות מסביב, צריך לעזור. 

<דוד אריאלי:>
לא, אין לנו. אפילו מכלי הדלק - - -

<היו"ר מכלוף מיקי זוהר:>
איזה רשויות מסביב יש לכם?

<שמואל שמחון:>
רמת ישי, יקנעם.

<דוד אריאלי:>
מועצה מקומית עמק יזרעאל - - -

<ארנון דוידיאן:>
אני יכול להגיד לאדוני, רמת ישי ורכסים מביאים עם אוטובוסים לשדה יעקב ואף אחד לא אומר מילה. 

<היו"ר מכלוף מיקי זוהר:>
רשויות מקומיות חלשות.

<ארנון דוידיאן:>
יש את יקנעם, עירייה. יש את נשר. 

<דוד אריאלי:>
נשר חלשה?

<ארנון דוידיאן:>
צריך ללמוד מהאנשים האלה. צריך פשוט ללמוד מהם. 

<דוד אריאלי:>
נשר חלשה? 

<היו"ר מכלוף מיקי זוהר:>
אולי לא זורם. אולי הם יתנו לתלמידים. 

<דוד חכם:>
רכסים חלשה מאד ובכל זאת מגיעים ילדים לשדה יעקב מרכסים בהסעה מאורגנת.
<ארנון דוידיאן:>
אוטובוסים שלמים מגיעים לשם, במימון מלא.

<דוד חכם:>
יתרה מזאת, כבודו, יש פה איזה שורה קטנה שאני רוצה לציין פה: כתוב פה שמשרד החינוך אישר אשתקד השתתפות בהסעה לשם התארגנות בלבד, שנת מעבר לקראת סגירת בית הספר יבנה. זה מיום 27 בנובמבר - - -

<היו"ר מכלוף מיקי זוהר:>
אדוני מתבצר בעמדתו. 

<ארנון דוידיאן:>
בוודאי.

<היו"ר מכלוף מיקי זוהר:>
זכותך. 

<קריאה:>
משפט. 

<ארנון דוידיאן:>
כן.

<היו"ר מכלוף מיקי זוהר:>
טוב. ממשפטים נעבור למילים: הוועדה מודה להורי קריית טבעון על הבאת הסוגיה בפניה.

הוועדה דורשת מראש המועצה קריית טבעון לפעול במיידית לפתור את סוגית ההסעות ל-30 התלמידים מקריית טבעון לשדה יעקב, בהתאם לקבוע בחוזר מנכ"ל של משרד החינוך בסוגיה הנוגעת בהעדר בית ספר מתאים ברשות שבה מתגוררים התלמידים.

הוועדה רואה בחומרה את העובדה שהסוגיה טרם נפתרה, למרות שהעלות הכלכלית והמספרית היא גם ברת ביצוע מבחינת הרשות וגם אינה גבוהה.

הוועדה דורשת מראש מועצת קריית טבעון לפעול תוך שבועיים לפתרונות ולתקצוב ההסעה לתלמידים לשדה יעקב.

הוועדה מבקשת ממשרד החינוך למצוא את האיזון המתאים מול מועצת קריית טבעון בסוגית ההסעות ולדווח לוועדה תוך שבועיים על טיפול בסוגיה.

אני חושב שזה לא בשמיים, אני חושב שזה גם פתיר. אני מקווה שזה גם ייפתר ואני מקווה שלא נצטרך לעשות פה דיון המשך.

הישיבה נעולה. 

<הישיבה ננעלה בשעה 14:50.>

